Iz Saveza radi pojašnjenja kažu da su iz FK Novi Pazar smo dobili pismenu saglasnost za izbor Milanovića, kao i iz niza drugih klubova, ali da su intervencijom dvojice ministara, od kojih jedan jeste Ljajić, kao i jednog gradonačelnika promenjeni stavovi i predstavnici za skupštinsko zasedanje su vraćani sa puta ka Beogradu.\n"Činjenica je da su ta tri kluba, koja su dostavila prethodnih dana pismene saglasnosti za izbor Milanovića, došla na Izbornu sednicu Zajednice, da bismo danas imali jedinstvo u ovom udruženju, izabrano rukovodstvo i problem podela bi nestao sa scene. Do toga nije došlo, a naše jedino pitanje je - zašto?"\nIz FSS, posle svega poručuju ljudima koji obavljaju važne političke funkcije, da je mešanje u izbor fudbalskih organa najstrožije zabranjeno po svim odredbama Statuta UEFA i Statuta FIFA.\n"Mišljenja smo da je najbolje da svako radi svoj posao za koji je zadužen. FSS je u obavezi da očuva stabilnost fudbalske organizacije, što će svakako i dalje činiti. Takodje, želimo da napomenemo da će se pred organima FSS tokom januara naći na dnevnom redu neke slične pojave i dešavanja, oko održanih vanrednih izbora u FS Vojvodine i FS Beograda. Zbog toga, proverićemo razloge i ciljeve tih odluka, koje su u suprotnosti odluci sa poslednje sednice najvišeg organa Skupštine FSS koja kaže da vanrednih izbora na svim nivoima neće biti do isteka aktuelnog mandata, jula 2016. godine", ističu iz FSS.\nRukovodstvo FSS naglašava da imena ministara nikada ne bi sami pomenuli, jer žele da sačuvaju njjihov autoritet i integritet.\n"Iako je FS Srbije po svemu apolitična organizacija, mi kao deo srpskog društva podržavaćemo uvek izabrane predstavnike vlasti, ministre i sve članove Vlade Republike Srbije, jasno poručujući da će u nama imati saradnike za najbolju moguću prezentaciju zemlje i pozitivnu propagandu sporta uopšte", poručuje se u saopštenju FSS.\nZa kraj, iz FSS odlučno demantuju da je neko iz nacioanlne kuće fudbala, bilo kada i u bilo kom kontekstu spominjao gradonačelnika Čačka Vojislava ILića.\n"Nije nam jasno zašto neko pokušava da kompromituje i Grad Čačak i njegovo najviše rukovodstvo, kao i sam FSS. Podsećamo da je lokalni superligaš Borac bio za izbor Milanovića na mesto predsednika Zajednice i da su njegovi rukovodioci uvek zastupali isključivo sportske stavove", zaključuje se u saopštenju FSS.\nNa sednici Skupštine Zajednice Superlige koja je održana 17. decembra za novog predsednika izabran je prvi čovek Vojvodine Zoran Šćepanović, koji je na toj funkciji nasledio Zvezdana Terzića.\nSednica Skupštine bila je izuzetno burna, s obzirom na to da je drugi kandidat Goran Milanović, predsednik Jagodine i potpredsednik FSS, zajedno sa predstavnicima još četiri kluba (Partizan, Donji Srem, Voždovac, Borac Čačak) napustio Skupštinu, dok sednici nisu prisustvovali predstavnici Novog Pazara i Mladosti iz Lučana.


Norveški "PIO fond" najbogatiji na svetu - Penzin\nPočetna Magazin Godine Ekonomija Norveški „PIO fond“ najbogatiji na svetu\nNorveški „PIO fond“ najbogatiji na svetu\nKapacitet norveškog penzionog fonda je 8. januara 2014. godine dostigao sumu od milion norveških kruna po svakom stanovniku – oko 120.000 evra.\nZahvaljujući nafti i gasu iz Severnog mora, ali i drugim prirodnim bogatstvima koje mudro koristi, Norveška je poslednjih decenija akumulirala izuzetno veliko bogatstvo za koje ima problem da plasira u opticaj kako bi mu sačuvala i umnožila vrednost i za naredne generacije.\nPosledično, norveški penzioni fond „Global“, osnovan 1990, ima u svom vlasništvu jedan odsto svetskih akcija, kao i obveznice i nekretnine širom sveta.\nTim povodom, u saopštenju centralne banke Norveške, koja rukovodi fondom, navodi se da su sredstva fonda, zahvaljujući prihodima od visokih cena nafte i gasa, porasla na 5,11 biliona kruna (828,66 milijardi dolara), što je skoro milion puta više od populacije ove zemlje, koja prema poslednjim procenama iznosi 5.096.300 stanovnika.\nPodrazumeva se da svaki Norvežanin neće imati priliku da pristupi tom novcu i da ga troši, jer se taj novac čuva za “crne dane” i buduće generacije.\nDodatni problemi penzija i poznih godina u 21. veku


Od sutra pa do 2. januara obustava saobraćaja u centru Banjaluke – Novosti Plus\nOd sutra pa do 2. januara obustava saobraćaja u centru Banjaluke\n27 Decembra, 2019 27 Decembra, 2019 Dragana Morača\t0 Comments\nU centru Banjaluke od sutra će biti obustavljen saobraćaj zbog predstojećih novogodišnjih koncerata koji će biti organizovani na glavnoj gradskoj saobraćajnici između Trga Krajine i parka “Petar Kočić”, saopšteno je iz Gradske uprave. Saobraćaj će biti obustavljen u Ulici kralja Petra Prvog Karađorđevića, na potezu od zgrade “Pošta Republike Srpske” do “Ekvatora” sutra od 13.00 časova pa do 2. januara.\nIz Gradske uprave navode da će za vrijeme obustave saobraćaja, doći do preusmjeravanja linija gradskog prevoza.\nAutobusi koji saobraćaju Ulicom kralja Petra Prvog Karađorđevića, dio od Bulevara cara Dušana do Ulice Milana Tepića, iz smjera juga, biće preusmjereni u Bulevar cara Dušana, te ulice Kninsku, Vidovdansku, Vuka Karadžića i dalje postojećom trasom.\nIstovremeno, autobusi koje saobraćaju Ulicom kralja Petra Prvog Karađorđevića, dio od Ulice Milana Tepića do Bulevara cara Dušana, iz smjera sjevera, biće preusmjereni u Ulicu Milana Tepića, za linije koje saobraćaju prema jugu u ulice Kninsku, Bulevar cara Dušana i dalje postojećom trasom.\nZa vrijeme obustave, u Ulici Milana Tepića na dijelu od Ulice kralja Petra Prvog Karađorđevića do Vidovdanske ulice, biće zabranjeno zaustavljanje i parkiranje vozila.\nBanjalučane i turiste za novogodišnje praznike očekuju tri noći velikih koncerata sa regionalnim muzičkim zvijezdama – Crvenom jabukom, Jelenom Tomašević, Marijom Šerifović i Alekdsandrom Prijović.\nPrve večeri, 30. decembra, od 21.00 čas nastupiće Marija Šerifović, u novogodišnjoj noći, 31. decembra, biće održan koncert Jelene Tomašević od 21.00 do 23.00 časa, a zatim Crvene jabuke koja će zabavljati prisutne sve do jedan čas iza ponoći.\nPrvi dan nove, 2020. godine, od 21.00 čas počinje veliki koncert Aleksandre Prijović.\nCentralna bina na kojoj će biti održani novogodišnji koncerti, biće na glavnoj gradskoj saobraćajnici između Trga Krajine i Parka “Petar Kočić”.\n← USLUGA “PAMETNA KUĆA” ZA BEZBJEDNIJI DOM KORISNIKA\nVišegrad povećao broj noćenja, a sve ćešće ga posjećuju i turisti iz Bugarske, EU i Kine →\nIzložba tradicionalnih instrumenata u Muzeju RS\n23 Aprila, 2019 Dragana Morača\t0\nVelšanin Džon Bils promoviše Foču kao adrenalinsku prestonicu BiH\n15 Maja, 2019 15 Maja, 2019 Dragana Morača\t0


Vuk Milenković u Mariboru – Maksić u Pazaru, Radivojević u Partizanu – Balkan-Handball.com\nHome / SP 2019 / Vuk Milenković u Mariboru – Maksić u Pazaru, Radivojević u Partizanu\nVuk Milenković u Mariboru – Maksić u Pazaru, Radivojević u Partizanu\nSrpska generacija 1998 posle dobrih nastupa na turniru u Mađarskoj (dva remija sa domaćinom i Slovenijom, pobeda nad Češkom) prolazi kroz zanimljiv period kada su klupski angažmani u pitanju.\nTako će pivotmen beogradskog Partizana, Vuk Milenković, u naredne tri sezone nositi dres slovenačkog Maribor Branika. Četvrtoplasirani tim slovenačke lige predstavio je Milenkovića kao „jednog od najperspektivnijih kružnih napadača u Evropi“:\nTo je još jedan potez u sklopu klupske politike da pruža šansu za ravoj vrhunskim talentima iz regiona i omogućava njihov prelazak u najveće klubove na svetu. Vuk će zajedno sa Julijanom Jerebiem činiti vrhunski tandem na liniji u narednoj sezoni“, reči su direktora kluba Branka Bedekovića.\nDrugi član generacije 1998, levo krilo Aleksa Maksić, zamenio je Spartak Vojput ekipom Novog Pazara.Do prošle sezone igrač Partizana, i pored neospornog talenta, nikako da se ustali u formi i pronađe sredinu u kojoj će iskazati potencijal koji neosporno poseduje.\nIz Novog Pazara u beogradski Partizan stiže član generacije 1998, levo krilo Boris Radivojević, koji je već nosio dres beogradskog kluba.\nI desni bek juniorske generacije Srbije, Nikola Ivanović, nalazi se u potrazi za novom sredinom nakon rastanka sa makedonskim Eurofarm Rabotnikom.\n← Prethodni članak Danska slomila Švedsku u nastavku, imamo li finale pre finala?\nNaredni članak → „KRALJ STRELACA“ SP 2019 – Hansen prestigao Lazarova, smeši mu se titula!


Administration - Konfigurisanje pridruživanja jednim dodirom za veze pridruživanja samo za audio sastanke\nKonfigurisanje pridruživanja jednim dodirom za veze pridruživanja samo za audio sastanke\nMožete da podesite Webex pozivne e-poruke sa pozivnicama za sastanak na Android i iOS uređajima da biste uključili vezu do broja telefona koji učesnici mogu da prisluškuju da bi direktno pozvali sastanak. Pridruživanje jednim dodirom omogućava ljudima da se pridruže audio konferenciji sastanka bez potrebe da unose lozinku ili koriste mobilnu aplikaciju.\nDa biste uključili veze za pridruživanje jednim dodirom u pozivnice za e-poštu, sastanci ne mogu zahtevati od učesnika da se prijave. Ako sastanak zahteva lozinku, potrebno je da bude uključen u poziv za e-poštu. Ove opcije možete podesiti za sve koji zakazu sastanke na vašoj lokaciji.\nIz prikaza klijenta u https://admin.webex.com/programu idite na lokaciju "Usluge > lokacije".\nOdaberite lokaciju, a zatim kliknite na dugme "Konfigurišilokaciju".\nU okviru Uobičajene postavke izaberite stavku Opcije lokacije.\nOpozovite izbor u polju za potvrdu Zahtevaj od korisnika da imaju nalog kada se pridružuju telefonom.\nOpozovite izbor u polju za potvrdu Isključi lozinku iz poziva.\nSledeći podrazumevani predlošci e-pošte podržavaju pridruživanje jednim dodirom:\nPoziv za sastanak koji je u toku\nPoziv za sastanak u Progress_PR-u\nPoziv za sastanak u Progress_PR(Alatke za produktivnost)\nMC meetingInfo za učesnika\nMC MeetingInfo za učesnika(Alatke za produktivnost)\nMC MeetingInfo za domaćina\nAžurirane informacije o sastanku\nPozivnica za sastanak\nRegistracija sastanka je potvrđena\nSastanak je pomeren\nSastanak je zakazan\nAžuriran poziv za sastanak\nPrilagođeni predlošci e-pošte sa sledećim promenljivim podržavaju pridruživanje jednim dodirom:\nNema uticaja ni na jedan tekst koji okružuje ove promenljive u prilagođenim predlošcima. Ako prilagođeni predlošci koriste neku od ovih promenljivih, pregledajte izgled i osećaj predloška. Ako želite da promenite izgled predloška, možete da uklonite ove promenljive i ručno unesete brojeve u prilagođeni predložak.\nUpravljanje predlošcima e-pošte koji se koriste na vašoj lokaciji u administraciji Cisco Webex lokacije\nUpravljanje predlošcima e-pošte koji se koriste na Cisco Webex lokacijama u Cisco Webex kontrolnom čvorištu


Sirijska i turska vojska u novim sukobima u Idlibu\nIdlib 2. marta\nTurska je saopštila da su danas poginula još dva njena vojnika u napadu sirijskih vladinih snaga na severozapadu Sirije, gde se nastavljaju sukobi dve vojske, prenosi Beta pozivajući se na AP.\nTurska je poslala hiljade vojnika u tu oblast u provinciji Idlib u Siriji da podrži sirijske pobunjenike koji se tu nalaze, ali nije uspela da zaustavi ofanzivu sirijske vlade, koju podržava Rusija, da povrati tu provinciju.\nOblast Idliba blizu turske granice poslednje je uporište pobunjenika posle devet godina rata u Siriji.\nOpservatorija: U napadima turskih dronova poginulo 19 sirijskih vojnika\nTursko ministarstvo odbrane saopštilo je da je u najnovijem napadu sirijskih snaga na turske vojnike takođe ranjeno šest vojnika.\nTurski predsednik Redžep Tajip Erdoan treba da putuje za Moskvu gde namerava da dogovori primirje u Siriji sa ruskim predsednikom Vladimirom Putinom.\nU sukobima turskih i sirijskih snaga na severozapadu Sirije poginulo je više od 50 turskih vojnika proteklih mesec dana, uključujući 33 poginula turska vojnika u četvrtak u samo jednom vazdušnom apadu.\nMoskva je optužila Ankaru za eskalaciju nasilja, uoči samita Erdoana i Putina koji treba da se održi sutra.\nRuski zvaničnici su izjavili da smatraju Tursku odgovornom za propast dogovora o primirju postignutom u Sočiju, u Rusiji 2018. godine. Po njihovim rečima Ankara nije poštovala taj dogovor da obuzda militante koji nastavljaju da napadaju sirijske i ruske ciljeve.


povećanje penzija – Gerila\nGerila > povećanje penzija\nArhiva prema tagu: povećanje penzija\nPovećanje penzija je laž, njihova realna vrednost je manja nego ranije!\nPoslednjim izmenama Zakona o penzijskom i invalidskom osiguranju usvojenim krajem septembra samo je nastavljeno smanjivanje realne vrednosti penzija u Srbiji, koje se događa već nekoliko poslednjih godina, kaže Jovan Tamburić, predsednik Udruženja sindikata penzionisanih vojnih lica. On navodi da je...\nPenzioneri sutra (16) protestuju širom Srbije!\nUdruženje sindikata penzionisanih vojnih lica Srbije – USPVLS i Udruženje sindikata penzionera Srbije – USPS, uz podršku drugih sindikata penzionera i sindikata zaposlenih, 30.10.2018. godine sa početkom u 16 sati, u Beogradu na Trgu Nikole Pašića a u ostalim gradovima...\nPoslanik Narodne stranke Miroslav Aleksić ocenio je povodom predloženih izmena i dopuna Zakona o penzijskom i invalidskom osiguranju da visina i isplata penzija više neće zavisiti od sistema, već od lične volje političara na vlasti. Kako se u saopštenju navodi...\nVučić sam odlučio kome će biti povećane penzije, a kome neće!\nJer, šta će nam zakoni i institucije, kada imamo Velikog vođu! U žiži javnosti ovih dana se, između ostalih tema, našla i priča o povećanju penzija. Ustvari, o navodnom povećanju, pošto je reč tek o vraćanju dela novca koji je...


Sever Italije u karantinu, dramatičan porast broja umrlih i zaraženih u poslednja 24 sata | Novi Centar\nNaslovna Društvo Sever Italije u karantinu, dramatičan porast broja umrlih i zaraženih u poslednja...\nSamo u jednom danu u Italiji je umro isti broj ljudi kao ukupno svih prethodnih dana i ta zemlja je i po broju umrlih i po broju zaraženih postala druga u svetu, preneo je zagrebački portal Indeks.\nAgencija za civilnu zaštitu saopštila je juče da je broj slučajeva zaraženih koronavirusom u poslednja 24 sata porastao za 25 odsto na 7.375 zaraženih osoba, a broj smrtnih slučajeva porastao je za čak 57 odsto, za 133 smrtna slučaja, što je najveći dnevni porast otkako je u zemlji pre dve nedelje proglašena epidemija.\nOgraničenja bez presedana obuhvataju 16 miliona ljudi i ostaće na snazi do 3. aprila, a zakon je pre dva dana potpisao premijer Đuzepe Konte.\nKonte je naveo da će vozovi i avioni i dalje saobraćati u i iz pogođenih područja i dodao da ih ne treba nazivati “crvenim zonama”. Reč je o gradovima i selima na severu zemlje koji su u karantinu zbog koronavirusa.\nIndeks navodi da je već prvi dan drastičnih mera stvorio svojevrsni haos u Italiji, koji je zapravo počeo još u subotu uveče, neposredno pre zvanične objave o merama i nakon nje.\nHiljade ljudi, pre svega u Lombardiji, pokušale su da se se domognu vozova ili da u automobilima napuste blokiranu regiju. Vlasti su poslale stotine policajaca i zdravstvenih radnika koji su na stanicama proveravali putnike.\nPrethodni članakVacić na izbornoj listi Naprednjaka?\nSledeći članakImate problem sa demencijom ─ preterujete sa upotrebom pametnih telefona


BiH Društvo Svijet\nGrađani koji su revakcinisani “Fajzerom” i “Astra Zenekom” uskoro će iz “trećih zemalja” moći da ulaze u države Evropske unije sa potvrdom o vakcinaciji, ukoliko je od druge doze prošlo 14 dana.\neđutim, oni koji su se imunizovali “Sinofarmom” ili “Sputnjikom” moraće prethodno da provjere da li je država EU u koju idu prihvatila da na svoju teritoriju pušta putnike koji su primili kinesku ili rusku vakcinu.\nOvo je, u najkraćem, rezime preporuke Savjeta EU da se uvedu olakšice da ulazak građana “trećih zemalja”.\nSvjetlo na kraju tunela sve jasnije se vidi. Dokaz da se epidemiološka situacija u cijeloj Evropi popravlja su takozvane preporuke o izmjenama i dopunama o privremenom ograničenju neesencijalnih putovanja u EU koje je donijela Evropska komisija, a usvojio Savjet Evrope.\nPrema tom amandmanu, države EU bi trebalo da prihvate dokaz o vakcinaciji kako bi ukinule ograničenja putovanja, poput testiranja ili karantina, piše Blic.\n– U principu bi trebalo da ukinu ograničenja za neesencijalna putovanja za putnike iz trećih zemalja koji su primili posljednju preporučenu dozu vakcine koju je odobrila Evropska agencija za lijekove (EMA) najmanje 14 dana prije dolazak u neku državu članicu – kaže se u saopštenju Savjeta Evrope.\nOd četiri vrste vakcina koje se koriste u Srbiji ali i BiH EMA je odobrila dvije: “Fajzer” i “Astra Zeneku”. Problem u najavi za vakcinisane građane Srbije željne putovanja u EU bi mogla da predstavlja činjenica da je 80 odsto njih cjepljeno sa druge dvije vrste vakcina koje još EMA nije odobrila – Sinofarmom i Sputnjikom V.\nIpak, u preporuci koju je juče usvojio Savjet Evrope nalazi se i eventualno rješenje tog problema.\n– Države članice bi takođe mogle da ukinu ograničenje za neesencijalna putovanja onima koji su primili neku od vakcina koje je odobrila Svjetska zdravstvena organizacija (SZO) za hitnu upotrebu, najmanje 14 dana prije ulaska u tu državu članicu – stoji u saopštenju Saveta Evrope.\nPodsjećanja radi, SZO je odobrila kinesku “Sinofarm” vakcinu za hitne slučajeve, a ostaje nada da bi uskoro mogla to da učini i sa ruskom “Sputnjik V” vakcinom pogotovo ako se ima u vidu da sve više država, čak i članica EU, koriste ovo cjepivo, poput Mađarske ili Slovačke.\nDobra vijest iz Brisela je i to da bi i nevakcinisani građani trećih zemalja mogli da putuju u zemlje EU, ali uz određene uslove. Prvi uslov je da budu na takozvanoj “bijeloj listi” na kojoj su države koje imaju, po mjerilima EU, povoljnu epidemiološku situaciju.\nDa bi se ukinula ograničenja za neesencijalnna putovanja za određenu treću zemlju, prema novim pravilima, broj slučajeva kovid-19 na 100.000 stanovnika tokom posljednjih 14 dana povećan je sa 25 na 75 – navodi se na sajtu Savjeta Evrope.\nMeđutim, i kada Srbija dospije na takozvanu “bijelu listu” nevakcinisani građani ne bi trebalo da se nadaju da će samo uz pasoš moći da putuju u zemlje EU. Najvjerovatnije će biti potreban negativan test na koronu – da li će to biti PCR, antigenski ili neki treći test odlučivaće svaka država pojedinačno. Uostalom, imamo primjer Grčke koja je među prvim zemljama EU počela da prima građane Srbije, ali za nevakcinisane traži negativni PCR test ne stariji od 72 sata.\nU Kancelariji Evropske unije podsjećaju za Blic pod kojim uslovima su moguća putovanja u EU koja nisu turistička.\n-Osnovno neturističko putovanje u EU je moguće uz negativni PCR testa ili odgovarajući testa antigena koji pokazuje dovoljan nivo antitijela. Prava i obaveze pojedinaca u vezi sa slobodom kretanja u državi članici EU reguliše sama država članica – kažu u ovoj kancelariji.\nRAČUNI DRUGAČIJI, CIJENA ISTA Šta je donijelo snabdijevanje strujom po novom zakonu\n“Ne znam šta ću da radim!” Poznati gitarista mora u ZATVOR zbog sviranja na ulici? (video)\nTransjadranski gasovod počeo da radi


Novi toaleti u Negotinskoj gimnaziji\nVi ste ovde: Početna Novi toaleti u Negotinskoj gimnaziji\nNovi toaleti u Negotinskoj gimnaziji\nObjavljeno 24 novembar 2017\nVladimir Veličković, predsednik Privremenog organa opštine Negotin posetio je danas Negotinsku gimnaziju u kojoj su nedavno rekonstruisani toaleti koji su bili u veoma lošem stanju.\n“Toaleti su bili u katastrofalnom stanju s obzirom da su izgrađeni pre 30 godina i da je vreme učinilo svoje. Učenici su čak izbegavali da ih koriste, s obzirom u kakvom su stanju bili i trebalo je nešto što pre uraditi. Smatram da je neophodno obezbediti najosnovnije uslove svim đacima. Pristupili smo rekonstrukciji toaleta u Negotinskoj gimnaziji i radove finansirali iz lokalnog budžeta. Završili smo nešto što je čekalo duži niz godina na popravku i sada je škola dobila savremene i funkcionalne toalete koji će koristiti svima u ovoj školi“, izjavio je prilikom obilaska predsednik Veličković.\nVrednost radova izvedenih tokom rekonstrukcije toaleta u Negotinskoj gimnaziji iznosi 3.650.000 dinara.\n“Ovi radovi su bili neophodni, ali tu nije kraj, ovo je zapravo samo početak realizacije nekih planova. Reč je o izradi projekata koji nisu postojali u nekom ranijem periodu. Imamo u planu izradu dva projekta, jedan se tiče unutrašnjeg uređenja, krečenje hodnika i renoviranja određenih kabineta, gde su podovi zaista dotrajali i smatram da ti radovi mogu da se izvedu u narednoj godini. Drugi projekat je malo obimniji i zahtevniji i on podrazumeva renoviranje celokupne fasade i stolarije na školi i ti bi radovi trebalo da budu sprovedeni u 2019. godini. Imamo veliku podršku od lokalne samouprave kada je finansiranje u pitanju, ali obratićemo se i Ministarstvu prosvete. To nije kraj, tu je i ograda škole koja je dotrajala i betoniranje dvorišta škole“, izjavila je Dragana Nisić, direktorka Negotinske gimnazije\nU Negotinskoj gimnaziji u narednom periodu radiće se i na poboljšanju materijalno-tehničkih uslova u školi, zameni određenih tabli i osavremenjivanju u smislu nabavke računara u kabinetima i nekih drugih nastavnih sredstava koji su neophodni za bolje funkcionisanje nastave i kako bi se učenici bolje i prijatnije osećali u školi.


Borisov: Izdaćemo sve neophodne dozvole za Južni tok - Ekonomske Vesti\nBorisov: Izdaćemo sve neophodne dozvole za Južni tok\n19. dec. 2014 19. dec. 2014 Andrija Matić Bojko Borisov, Bugarska, gas, gasovod, Južni tok, Tema dana\nBugarska će izdati sve dozvole neophodne za izgradnju Južnog toka, rekao je bugraski premijer Bojko Borisov danas u Briselu nakon sastanka sa liderima zemalja Evropske unije, prenosi TASS.\n„Dobio sam punu podršku i razumevanje Evropske komisije. Bugarska ne bi trebala da plaća kazne zbog otkazivanja projekta. Odgovor na moje pitanje u vezi sa Južni tokom je bilo nedvosmisleno – nastavi sa implementacijom među-državnih ugovora kako bi izbegao penale i kazne koje bi mogle da uslede, kao što se desilo sa nuklearnom elektranom Belene. Od sada sva odgovornost je na EU“, rekao je Borisov.\n„Naša zemlja ima obavezu da se pripremi za radove na projektu i izda sve potrebne dozvole. Ako Gasprom ukine projekat uprkos tome što je Bugarska izdala dozvole, biće njihova grešak, a ne naša“, kazao je Borisov i dodao da će sada sačekati odgovor Gasproma.\nRuski minstar energetike Aleksandar Novak i njegova bugarska koleginica Temenužka Petkova razgovarali su danas telefonom, saopštilo je bugarsko ministarstvo energetike i navelo da će se dva ministra uskoro sastati.\nRuski predsednik Vladimir Putin je 1. decembra rekao da Rusija odustaje od projekta Južni tok zbog odbijanja Bugarske da izda dozvole neophodne za početak izgradnje gasovoda na njenoj teritoriji.\n← Rusija povećala proizvodnju i izvoz nafte\nRadenska prodata Česima →\nUljukajev: Rušenje Severnog toka, pucanj u sopstvenu nogu


Ženska rukometna reprezentacija Srbije posle preokreta savladala je sinoć Crnu Goru sa 27:25, na startu takmičenja u drugoj fazi Svetskog prvenstva u Španiji.\n- Kada smo pripremali ovu utakmicu, znao sam da ćemo imati problema sa njihovom brzom igrom i sa igračima kao što su Pletikosić i Grbić i pivotmeni. Na poluvremenu smo se u svlačionici dogovorili da budemo mnogo bolji u odbrani, napad je bio u suštini dobar. Uspevali smo da budemo dobri u realizaciji, neke stvari smo i promašivali. Ipak, ključ uspeha je bila odbrana u drugom poluvremenu, Crna Gora je u tom periodu postigla samo sedam golova - rekao je Bregar za sajt RSS.\nPodigli smo se, imali dobar psihološki momenat i to smo i iskoristili, dodao je on.\n- Crna Gora je pala i na kraju sam baš ponosan što je Srbija najzad uspela da savlada Crnu Goru. U svakoj utakmici ako imaš dobru odbranu, možeš da pobediš. To je bio problem protiv Rusije, igrali smo na nekom nivou pa je ja verujem usledio pad zbog crvenog kartona. Sada opet prvo poluvreme nije bilo dobro, ali smo u drugom bili mnogo bolji. Veoma sam zadovoljan kako smo od minusa u prvom poluvremenu drugo poluvreme uspeli dobro da odigramo i da dobijemo za 6 golova - poručio je Bregar.\nRukometašice Srbije sutra od 18 sati igraju protiv Francuske.\nRUKOMETNO ČUDO: Otpisane Srpkinje prvi put u istoriji pobedile Crnu Goru i to kako!\n09. 12. 2021. u 19:41\nženska rukometna reprezentacija Srbije Sport ženski rukomet\n01. 07. 2022. u 15:28\nRADONJIĆ DOVEO PRVO POJAČANJE: Plejmejker se rastao sa Obradovićem pa potpisao za Panatinaikos\n01. 07. 2022. u 15:10\n15:46 SRBIJA DANAS GORI: Ubitačna vrućina u svim krajevima zemlje, u Banatskom Karlovcu čak 38 stepeni\n14:41 CRNA GORA DOBILA LEKCIJU OD MLADIH "DELFINA": Srbija će igrati za peto mesto na Svetskom prvenstvu u vaterpolu


Tradicionalni proizvodi od šljiva\nMuzej Semberije i Narodni muzej Valjevo predstavljaju Vam u okviru Pantelinskih svečanosti izložbu "Tradicionalni proizvodi od šljiva".\nŠljive i proizvodi od šljive jedna su od karakteristika područja zapadne i centralne Srbije/Republike Srbije kao i Semberije i Podmajevice u Republici Srpskoj/Bosni i Hecegovini. Slične geografsko-klimatske odlikei istorijsko-društvene okolnosti uslovile su da je ova voćarska kultura u prošlosti, ali i danas važan segment ishrane i privređivanja stanovništva u pomenutim krajevima.\nIzložba „Tradicionalni proizvodi od šljiva u ishrani zapadne i centralne Srbije“ sumira znanja o istoimenoj problematici, koja su fundamentalno bliska tradiciji uzgoja i prerade šljive u semberskom i podmajevičkom kraju.\nGajenje i upotreba šljive prenošeni su s generacije na generaciju, te se i danas u seoskim domaćinstvima podižu i obnavljaju šljivici, ponegdje i oni od starih sorti ovog voća. Više od jedan vijek prerade šljive na tradicionalan način u domaćinstvu (sušenje u zidanim sušarama na drva, kuvanje pekmeza u ranijama, kuvanje slatka i šljivanog kolača, u Semberiji šljivopita) uspjeva da odoli savremenim tehnološkim procesima. O tome svjedoče još uvek aktivne sušare u zlatiborskom i valjevskom kraju (kao i Podmajevici), ali i sajamske manifestacije na kojima žene izlažu ostale proizvode od šljiva koji se koriste u ishrani (pekmez, džem, slatko, šljivani kolač, pite sa suvim šljivama, knedle sa šljivama i dr).\nDokumentovanjem znanja o šljivi,i njenoj upotrebi u ishrani kao elementu nematerijalnog kulturnog nasleđa, kroz muzejsku prezentaciju i prikupljenu dokumentaciju pomažemo u očuvanju i održivosti ovog elementa u savremenom dobu i pružamo podršku lokalnoj zajednici, kao glavnom prenosiocu pomenutog znanja na nove generacije.\nOtvaranje izložbe u utorak, 6. avgusta u 19,00 časova i biće otvorena u Muzeju Semberije do 6. septembra 2019. godine.\nCarinici otvorili gepek i otkrili potresan prizor 237


OPČINILA EVROPU Gol Andree Lekić najlepši u četvrtom kolu Lige šampiona /VIDEO/\nI kada su svi već otpisali našu rukometnu reprezentaciju, i videli je na putu za kuću, desilo se čudo, "orlovi" su prošli u drugu fazu Evropskog prvenstva. Čuveni rukometaš Nedeljko Jovanović, jedan od najboljih koje smo ikada imali, ima poruku za naše rukometaše koji u Zagrebu, utakmicom sa Norveškom (četvrtak, 18.15), počinju drugu fazu Evropskog prvenstva.\nSVE NA JEDNOM MESTU Srbija je u drugoj fazi: Evo kad i protiv koga igra u Zagrebu\nRukometaši Srbije su prošli u drugu fazu na Evropskom prvenstvu u Hrvatskoj! Naši momci su u poslednjem kolu grupe A pobedili Island sa 29:26, ali su im nastavak takmičenja omogućili Šveđani, koji su lako pobedili domaćina sa 35:31.\nSvetlana Kitić vodi u izboru za najbolju rukometašicu svih vremena!\nSvetska rukometna federacija napravila je anketu u kojoj posetioci sajta mogu da glasaju za najbolju rukometašicu svih vremena.\nSRBI U RUKOMETU Lekar i ekonomista treći sudijski par na svetu\nRukometne sudije Dušan Stojković (37) iz Niša i Nenad Nikolić (40) iz Leskovca su treće na svetu.\nRukometaši Vardara su napravili pravu žurku u Skoplju, dan nakon osvajanja pehara namenjenom šampionu Evrope.\nRUKOMETNI BUM Vujoviću od Nišlija 20.000 evra mesečno!\nNaš trofejni trener Veselin Vujović u velikom stilu se vratio u srpski rukomet i preuzeo je niški Železničar. U redovima vicešampiona države će mesečno zarađivati 20.000 evra, preneo je Maxbetsport.


Mladost ubedljiva, Graničar do važnog boda, Sloga Plandište na začelju - eVršac\nJesenji deo šampionata u fudbalu uveliko je u toku i klubovi sa teritorije Opštine Plandište beleže promenljive rezultate. Svakako najzanimljivije je bilo u nižim ligama gde je postignuto i najviše golova.\nU okviru Opštinske lige Alibunar-Plandište ekipa Mladosti iz Velike Grede nastavila je sa odličnim partijama na početku sezone. U 2.kolu ekipa Mladosti kao domaćin dočekala je ekipu Rapid Nikolinci i ostvarila ubedljivu pobedu rezultatom 6:1. Svakako jedan od najboljih pojedinaca u ovoj pobedi bio je nezaustavljivi Danilo Savić koji je postigao het-trik, uz standardno dobre Kocevskog, Vladića i N. Gurana. Odličan start i vrlo dobar igrački kadar donose Mladosti lidersku poziciju.\nU Opštinskoj ligi Alibunar-Plandište takmiče se još i Solunac iz Banatskog Sokolca koji je na domaćem terenu odigrao 2:2 sa ekipom Vojvodine iz Seleuša i time pokazao da će bodove iz Sokolca biti vrlo teško odneti. Ekipa Naša Krajina iz Kupinika doživela je poraz na gostovanju ekipi Dobrice ukupnim rezultatom 5:2.\nU okviru Druge južnobanatske lige Istok ekipa Graničara iz Miletičeva dočekala je jednu od najboljih ekipa u ligi Banat iz Dupljaje. U vrlo teškoj i borbenoj utakmici, sa dosta izmenjenim i podmlađenim sastavom, ekipa Graničara je odigrala taktički odličan meč. Borbeno i požrtvovano vodili su sa 1:0 na poluvremenu. Ekipa iz Dupljaje izjednačila je posle izvedenog jedanesterca početkom drugog poluvremena. Ali i to nije poremetilo taktičke zamisli ekipe Graničara koja je upisala važan bod protiv vrlo teškog protivnika, za konačan rezultat 1:1.\nEkipa Sloge iz Margite doživela je pravi fudbalski debakl na gostovanju ekipi Banata iz Ilandže. U jednoj vrlo zanimljivoj utakmici prepunoj golova pitanje pobednika se ni jednog trenutka nije dovodilo u pitanje, kao da je postojao samo jedan tim na terenu. Ekipa iz Margite poražena je ubedljivim rezultatom 11:0. To svakako nije prava slika snage i jednog i dugog tima, što će Margićani imati priliku da pokažu već u sledećem kolu kada na domaćem terenu dočekuju ekipu iz Zagajice.\nFk Hajdučica koja se takmiči u Područnoj fudbalskoj ligi Pančevo posle nekoliko dobrih utakmica doživela je poraz na gostovanju ekipi Partizan Gaj. Vidno oslabljeni neigranjem nekoliko standardnih prvotimaca, ekipa iz Hajdučice pružila je dobar otpor lideru na tabeli. Nakon primljenog gola iz slobodnog udaraca, odigrana je vrlo tvrda i zahtevna utakmica, bez mnogo šansi za gol i rezultat je ostao nepromenjen.\nU okviru Vojvođanske lige Istok ekipa Sloge iz Plandišta dočekala je lidera na tabeli ekipu Naftagasa iz Elemira. Odlična utakmica i jednog i drugog tima, prepuna fudbalskog žara i velike borbe nije bilo dovoljno Slogi protiv jedne od najboljih ekipa u ligi.\nEkipa Sloge je poražena na domaćem terenu rezultatom 2:1 uz pogodak najboljeg pojedinca ovog tima Lazarevića. Izuzetno težak raspored i niz loših rezultata samo produbljuju agoniju ekipe iz Plandišta koja se sa samo tri osvojena boda u šest utakmica nalazu na začelju tabele. Predstoji žestoka borba za opstanak u nastavku sezone.


Formiran Organizacioni odbor Sabora violinista Srbije\nNa današnjem sastanku u Gornjem Milanovcu kod predsednika opštine Dejana Kovačevića formiran je Odbor za organizovanje Sabora violinista Srbije, koji će se organizovati ovoga leta u Pranjanima 16, 17, i 18. avgusta.\nČlanovi organizacionog odbora, koje je imenovao predsednik opštine, su novinar i idejni tvorac Gvozden Nikolić, estradni umetnik i idejni tvorac Mićo Kujundžić, direktor Kulturnog centra Dragan Arsić, predsednik MZ Pranjani Radovin Veselinović, izvršni producent Aleksandar Raković i direktor škole u Pranjanima Zoran Pantović. U petak 16. avgusta, uz prigodan kulturno-umetnički program, adekvatne izložbe i folklore nastupiće Milanče Radosavljević, koji će doprineti svečanom otvaranju manifestacije značajne za ovaj kraj Srbije.\nDrugog dana će biti takmičarski deo svih onih vilolinista koje će stručna selekciona komisija izabrati širom Srbije u narednom periodu. U nedelju će se organizovati koncert pobednika, uz atraktivne izvođače sa naše široke estradne scene, a o svim detaljima ćete biti blagovremeno informisani, kako ističu članovi Organizacionog odbora.


Izložbom o istorijatu Muzeja obeležili veliki jubilej - Topličke Vesti\nIzložbom o istorijatu Muzeja obeležili veliki jubilej\nPROKUPLJE- Otvaranjem izložbe o istorijatu Narodnog muzeja Toplice, povodom 75 godina postojanja i uspešnog rada, zaposleni u ovoj ustanovi kulture obeležili su važan i značajan jubilej.\nPrema rečima direktorke prokupačkog Muzeja Ljiljane Krasić, ovo je bila lepa prilika da se saradnici i prijatelji okupe i razmene sećanja na vreme i događaje, koji su obeležili rad ove ustanove.\nOtvarajući izložbu, koju su pripremili radnici Muzeja, ona je podsetila na nekadašnje mnogobrojne izložbe, stručna predavanja, naučne skupove, promocije knjiga, koncerte, duhovne razgovore i tribine, ali i ljude, koji su bili deo svega toga.\n–Tu su naravno i kreativne radionice za učenike osnovnih i srednjih škola, koji su učestvovali u manifestaciji „Muzeji za 10“, zatim „Dani evropske baštine“, potom svečanosti povodom obeležavanja gradske slave Sveti Prokopije i još mnogo lepih i bogatih programa, koje je Muzej organizovao, zajedno sa svojim prijateljima i saradnicima, rekla je direktorka Krasić.\nOna je istakla da je ova ustanova iz sredstava Ministarstva kulture i informisanja i Grada Prokuplja, u periodu od 2017-2018 godine dobila novu fasadu, stolariju i krov, a u 2019. i novu električnu mrežu i video nadzor.\n–Muzej i sam grad su bogatiji od ove godine i za Spomen sobu „Gvozdeni puk u oslobodilačkim ratovima Srbije od 1912.-1918“, koju je otvorila potpredsednica Vlade i ministarka kulture i informisanja Maja Gojković, zajedno sa gradonačelnikom Prokuplja Milanom Aranđelovićem 13. maja 2021. godine, dodala je Krasić.\nSpomen soba „Gvozdeni puk u oslobodilačkim ratovima Srbije 1912.-1918.“ sastavni je deo Spomen parka „Gvozdenom puku“ u Prokuplju, koji je podignut na mestu odakle su toplički junaci 7. oktobra 1912. godine krenuli u večnu slavu. U ovoj sobi izloženi su sačuvani predmeti, fotografije i druga istorijska dokumenta, koja su pripadala junacima najhrabrije, a ujedno i najodlikovanije jedinice u srpskoj vojsci. Projekat sanacije i adaptacije postojećeg objekta i kompletno opremanje spomen sobe podržalo je i finansiralo Ministarstvo kulture i informisanja i Ministarstvo pravde.\n–Ovim lepim povodom, ne možemo, a da ne pomenemo i Galeriju „Bože Ilić“, ali i najvažnija arheološka nalazišta u Pločniku i na Hisaru. Godine 2009. formiran je i Arheo park Pločnik, kako bi se posetiocima predstavili rezultati istraživanja, kao i neolit uopšte. Arheološka istraživanja srednjevekovnog grada Hisara 2021. obnovljena su posle više od 30 godina. Realizovana su četiri istraživačka projekta, tri zaštitnog karaktera i jedno sistematsko-sondažno, u trajanju od skoro šest meseci, podvukla je direktorka Muzeja.\nSva tri projekta zaštitnih istraživanja finansirala je lokalna samouprava, dok je sistematsko-sondažna, finansiralo Ministarstvo kulture i informisanja Republike Srbije.\n–Objekat, koji je rezultat arheoloških iskopavanja i istraživanja, planiramo da rekonstruišemo zidanjem i konzerviranjem, u cilju očuvanja i zaštite kulturne baštine, kao i promocije i razvoja turizma kroz kulturu našeg grada. Muzej jeste centar kulture Prokuplja i Toplice i zato vam se zahvaljujem što ste došli da zajedno obeležimo veliki i važan jubilej Narodnog muzeja Toplice, zaključila je direktorka prokupačkog Muzeja Ljiljana Krasić.


Direktor Nacionalne službe za zapošljavanje posetio Svrljig\nSvrljig - Svrljig vesti - Ekonomija - Direktor Nacionalne službe za zapošljavanje posetio Svrljig\nDirektor Nacionalne službe za zapošljavanje Zoran Martinović juče je obišao opštinu Svrljig i razgovarao sa radno angažovanim licima koji su zaposleni preko javnih radova.\nOn je u pratnji predsednice opštine Svrljig Jelene Trifunović i narodnog poslanika Milije Miletića obišao selo Drajinac gde radno angažovani uređuju deo puta u tom selu, kao i opštinsku upravu, odnsno zaposlene u Upravi koji rade na unošenju baze podataka.\nMartinović je danas istakao da je saradnjda između NSZ i opštine Svrljig na zavidonom nivou, te da se kroz mere zapošljavanja smanjuje broj nezaposlenih ljudi na teritoriji cele Srbije, ali i same svrljiške opštine.\nMilija Miletić ističe da je radnim angažovanjem lica na poslovima javnih radova broj nezaposlenih smanjen i dodao da će opština Svrljig uložiti dodatne napore kako bi se još veći broj Svrljižana uposlio.\nNSZ više pažnje treba usmeriti ka ruralnim područjima, odnosno devastiranim opštinama. Tu je pomoć preko potrebna, a svi znamo da tu žive marljivi i pošteni ljudi, konkretno mislim na opštinu Svrljig kojoj veoma malo treba da krene još brže do ekonomskog boljitka i oporavka privrede – ističe Milija Miletić.\nPredsednica opštine Svrljig Jelena Trifunović kaže da je opština Svrljig spremna za nastavak saradnje sa Nacionalnom službom za zapošljavanje, kao i NSZ filijalom Niš sa kojom je Svrljig u minulom periodu imao izuzetnu saradnju, te dodaje da su i privrednici opštine Svrljig, koji su danas prisustvovali sastanku, takođe zainteresovani da prošire svoje poslovanje i sarađuju sa ovom Službom.\nBroj zaposlenih u Srbiji povećan je u proteklih godinu dana za 6,1%, dok je broj nezaposlenih opao za 2,7%, – kaže Martinović i dodaje da se ekonomska slika popravlja i u Svrljigu.\nNacionalna služba za zapošljavanje će naredne godine, kao i ove, realizovati više mera za zapošljavanje. Ukoliko Vlada i Skupština Srbije budu dale zeleno svetlo naredne godine bi za aktivne mere zapošljavanja trebalo da bude izdvojeno 2,8 milijardi dinara, i dodatnih 550 miliona dinara za zapošljavanje osoba sa invaliditetom – naglasio je Martinović.\nPrema rečima Martinovića, ta sredstva bila bi dodatno uvećana sredstvima koje lokalne samouprave izdvajaju za realizaciju lokalnih akcionih planova zapošljvanja i sredstvima iz pretpristupnih fondova EU – IPA fondova.\nEkonomija, javni radovi, Nacionalna služba za zapošljavanje, NSZ, NSZZ, opstina svrljig, Posao, Zoran Martinović\nPrevPrethodnaPomoć poljoprivrednicima opštine Svrljig\nSledećaOpština Svrljig realizuje projekat “Agroenergija“Next\n25/11/2015 u 08:27\nČestitam narodnom poslaniku Miliji Miletiću i rukovodstvu opštine Svrljig što su uspeli da dovedu direktora NSZ u Svrljig. Dobro je da se iskazala potreba za daljom saradnjom NSZ i devastiranih opština kao što je Svrljig, kroz realizaciju lokalnog akcionog plana zapošljavanja, odnosno kroz sve mere aktivne politike zapošljavanja, koje ostvaruje NSZ. Nisam video da je sastanku prisustvovao i Marko Mladenović, ali znam da je to bila prilika da se istakne projektni potencijal svrljiške opštine, gde je NSZ dobar partner za one projektne ideje koje su skoro iznete na skupovima sa bugarskom opštinom. Pošto je donet Nacionlani akcioni plan zapošljavanja za 2016. godinu, preporučujem čelnicima opštine Svrljig da se okrenu tom okviru za rad NSZ u 2016. godini i vrlo brzo sednu sa direktorom filijale NSZ u Nišu da dogovore zajedničke interese u oblasti zapošljavanja, pomognutog kroz projektne fondove svih koji se pojavljuju u Srbiji. Ima Svrljig osnova za veliko zapošljavanje, samo je pitanje angažovanja postojećih ljudskih i materijalnih resursa u tom pravcu. Živeo Svrljig!!!.\n25/11/2015 u 14:16\nA zasto doticni nisu obisli ljude koji su angazovani na naj prljavijim poslovima ?Da vide u kakvim uslovima i bez zastitne opreme rade za 15000 din.Miliji svaka cast sto se trudi da kolko tolko ublazi bedu u Svrljigu ali mora i da misli i o zdravlju svojih gradjana.Ovi ugladjeni samo znaju da se slikaju i da kenjaju ali slabo rade na stvarnom zaposljavanju jer ovi javni radovi su samo predizborna kampanja.\n25/11/2015 u 18:55\nNiko na silu nije uposljen ali je problem sto neki uposljeni nemaju nikakvog efekta jos uvek ne pocinju da rade. Takve treba izbrisati i snjima raskinuti ugovore.\n26/11/2015 u 07:57\nDobro je da gledate efekte ovih mera jer sada se započinje proces izrade lokalnog akcionog plana zapošljavanja opštine Svrljig i pravi je trenutak da se javno govori o dobrim i lošim stranama ovogodišnje prakse javnih radova. Pogledajte oko sebe ividite realno šta se može najbolje uraditi ovom merom aktivne politike zapošljavanja na teritoriji opštine Svrljig. Preporučujem da se sagledaju potrebe na nivou mesnih zajednica, posebno tamo gde se takvim angažovanjem ljudi i sredstava može doprineti poboljšanju turističke ponude usluga. Pogledajte na nivou MZ gde su pećine pa to da se sredi sledeće godine, jer sve se uvezuje kako bi što više bilo vanpansionske potrošnje gostiju koji dodju da vide i borave na teritoriji ove opštine. Ima posla za gradjane ali i za političke organizacije koje imaju svoje odbornike, pa evo im prilika da se iznedri niz dobrih predloga za javne radove u 2016. godini. Živeo Svrljig!!!\n26/11/2015 u 18:10\nBroj nezaposlenih se smanjuje iz dva razloga Zbog visoke stope smrtnosti i zbog toga što mladi odlaze u inostranstvo, Niš ili Beograd, samim tim posle nekog vremena, prestaju da postoje na spisku NSZ-a u Svrljigu.\nOčigledno je da se Miletić trudi da obezbedi sredstva kojima bi se podsticalo zapošljavanje. Međutim, u Svrljigu nema kvalitetnih preduzetnika i industrijalaca koji bi mogli u svojim pogonima da uposle veću grupu ljudi. Sve je to sitno i sa malim profitom.\nPotrebni su ozbiljni investitori i oslodavci sa strane a po mogućstvu sa zapada.


Održana početna konferencija projekta „Tour de Banat“ - RCR BANAT\nPrva konferencija za medije u okviru projekta „Tour de Banat“ održana je 10.10.2017. godine u Srpskoj Crnji. Konferenciji su pored predstavnika partnera na projektu, prisustvovali predstavnici ciljnih grupa i medija, a na istoj su predstavljeni ciljevi i sve aktivnosti koje obuhvata ovaj projekat.\nPrisutnima su se na konferenciji obratili predsednik opštine Žombolj – Darius-Adrian Postelnicu, direktor Regionalnog centra za društveno-ekonomski razvoj Banat – Irena Živković i projektni menadžer Jovan Eraković.\nNakon uvodnog obraćanja, projektni menadžer je u kratkim crtama predstavio projekat, najvažnije aktivnosti, očekivane rezultate i mogućnosti uključivanja ciljnih grupa.


Uticaj klimatskih promena na gubitak organske materije u zemljištima - Agro TV\nPočetna Agro svet Uticaj klimatskih promena na gubitak organske materije u zemljištima\nUticaj klimatskih promena na gubitak organske materije u zemljištima\nKlimatske promene, uslovljene povećanim globalnim zagrevanjem, tesno se povezuju i sa gubicima organske materije u zemljištu.\nPovećano globalno zagrevanje i efekat staklene bašte su u najvećoj meri uslovljeni industrijskim razvojem, gde drastično povećanje koncentracije emisije gasova u atmosferu (CO2 i N2O) dovodi do povećavanja nivoa prosečne temperature na površini Zemlje od 0,17 stepeni na dekadnom nivou. Ovo povećanje prevazilazi kritičan porast od 0,1 stepen, na koji ekosistemi mogu da se adaptiraju. Istovremeno, klimatske promene se ogledaju takođe i u brzom porastu prosečnih količina padavina od 0,5–1 odsto na dekadnom nivou, i to prvenstveno u većem delu severne hemisfere, posebno na područjima srednje i visoke geografske širine.\nNastale klimatske promene, uslovljene povećanim globalnim zagrevanjem, tesno se povezuju i sa gubicima organske materije u zemljištu. Polazi se od toga da sadržaj organske materije u zemljištu , odmah iza organske materije u morima i okeanima, predstavlja drugi najveći izvor ugljenika na planeti. Stoga, uz gubitak organske materije zemljišta intenzivnijom mineralizacijom zbog povišenih temperatura na površini planete, posledično se uslovljava i obogaćivanje spoljašnje atmosfere sa CO2. Tako se ova veza između zemljišta i klimatskih promena, preko globalnog kruženja ugljenika u prirodi, našla u centru pažnje ne samo istraživača, već i instutucionalnih tela EU (General Environment-Directorate), koji pokušava da što više osvetli negativne efekte procesa gubika ugljenika iz zemljišta i jasno formuliše strategiju održivog razvoja.\nKljučno je da klimatske promene putem zagrevanja mogu da smanje sadržaj organske materije zemljišta. Usled povećanje mineralizacije ugrožava se i ukupna količina organske materije u zemljištu i stabilnost njegove strukture. Naime, sa smanjenjem sadržaja organske materije u zemljištu, pored smanjenja ukupne plodnosti zemljišta (sadržaj organske materije u zemljištu je izvor hraniva za biljke), povećava se i erozija zemljišta (trajni gubitak), a dolazi i do gubitka vode površinskim oticanjem (smanjenje plodnosti). Istovremeno, dolazi i do poremećaja u ciklusu kruženja ugljenika, azota, fosfora, sumpora i drugih biogenih elementa. Stoga gasoviti gubici ugljenika iz zemljišta, pored toga što doprinose povećanom globalnom efektu zagrevanja, podjednako utiču i na smanjenje produkcione sposobnosti zemljišta i smanjenje njegove biogenosti (sadržaj organske materije zemljišta je izvor ugljenika za mikroorganizme).\nUporedo, zbog primene azotnih đubriva, naša zemljišta ispoljavaju još veći gubitak novostvorene organske materije, ali i istovremeno emituju i veću količinu azotnih gasova (N2O), sa implikacijom stvaranja još više izraženog efekta staklene bašte.\nPored smanjenja sadržaja organske materije u zemljištu, klimatski činioci značajno utiču i na druge hemijske osobine zemljišta, posredno i na njegovu ukupnu plodnost. Tako se povećanje količine padavina dovodi u vezu i sa zakišeljavanjem zemljišta ispranjem baznih elemenata, od koji su neki i biljna hraniva.\nIsto tako, ovakav tip degradacije zemljišta utiče i na povećanu mineralizaciju preostale organske materije, istovremeno povećavajući mobilnost potencijalno toksičnih elemenata, kao što su teški metali. Višak vlage uslovljava i podizanje podzemnih voda, pri čemu se isprane soli dovode u zonu korenovog sistema (sekundarno zaslanjivanje), kao još jedan vid smanjenja produkcione sposobnosti ovog prirodnog resursa.\nSistematska istraživanja u Republici Srbiji o gubicima organskog ugljenika iz sadržaja organske materije zemljišta izazvanog klimatskim promenama kod naših zemljišta nisu do sada sistematski sprovođena. Može se reći da su ona u inicijalnoj fazi, ali iz svega proizilazi da imaju veliki značaj ne samo za očuvanje zemljišne organske materije, već i zemljišta u celini, gde je ono proizvodni ili prirodni resurs.\nStoga planska i sistematska istraživanja su prvenstveno važna za poljoprivredna zemljišta, odnosno, tipove zemljišta koja su najzastupljenija i najviše zahvaćena biljnom proizvodnjom. Radi se o černozemu, gajnjači (Eutrični kambisol), smonici (Vertisol), aluvijalnim zemljištima (Fluvisol), ritskim crnicama (Humoglej), humusno silikatnom zemljištu (Ranker), pseudogleju.\nU principu, kod svakog od ovih zemljišta izražen je permanentan uticaj klime preko zagrevanja, padavina, podzemnih voda, vetrova, što je u uskoj sprezi sa većim ili manjim gubicima sadržaja organske materije zemljišta, emisijom gasova i ukupnog smanjenja plodnosti.\nIzvor: dipl.ing. melioracija zemljišta i voda Valentina Aleksić, Poljoprivredne savetodavne i stručne službe Srbije


Serbia Visit - Sport u Srbiji - Stema Guide\nSport u Srbiji se vrti uglavnom oko timskih sportova: fudbala, košarke, vaterpola, odbojke, rukometa i odnedavno, tenisa. Dva glavna fudbalska kluba u Srbiji su Crvena zvezda i Partizan, oba kluba su iz Beograda. Crvena zvezda je jedini srpski i bivši jugoslovenski klub koji je osvojio takmičenje UEFA, Evropski kup 1991. godine u Bariju u Italiji. Iste godine u Tokiju, klub je osvojio Interkontinentalni kup. Partizan je prvi tim iz Istočne Evrope, koji je odigrao u finalu Evropskog kupa 1966. godine.\nBeogradska Arena, jedan od najvećih sportskih objekata u Evropi.\nSrbija je bila domaćin Eurobasketa 2005. FIBA smatra da je Srpski Nacionalni košarkaški tim direktan potomak čuvene košarkaške reprezentacije Jugoslavije. KK Partizan je bio evropski šampion u 1992.godini, ali u (ključnoj četvrtfinalnoj utakmici protiv Knor-a) na stranom terenu, FIBA je odlučila da nedozvoli timovima iz bivše Jugoslavije da igraju svoje utakmice kod kuće na domaćim terenima, zbog otvorenog sukoba u regionu. KK Partizanu nije bilo dozvoljeno da brani titulu šampiona u sezonama 1992-1993, zbog UN sankcija. Igrači iz Srbije su ostavili dubok trag u istoriji košarke, kao što su uspesi kako u vrhu liga Evrope tako i u NBA ligi. Srbija je jedna od vodećih timova u svetu košarke, osvojivši nekoliko Svetskih prvenstava, više Eurobasket turnira kao i to da je osvajač olimpijske medalje (mada u to vreme je to bio tim SR Jugoslavije).\nNovak Djokovic od 7. jula 2014. zauzima prvo mesto na ATP listi u pojedinačnoj konkurenciji. Srpska prestonica Beograd bio je domaćin Evropskog vaterpolo prvenstva 2006 godine. Srpska nacionalna vaterpolo reprezentacija je ranije bila poznata kao reprezentacija Jugoslavije u vaterpolu. Nakon što je postala nezavisna, Srbija je dobila Evropsko prvenstvo 2006 godine, završila kao drugoplasirana u 2008. godini, osvojila bronzanu medalju na Letnjim olimpijskim igrama 2008. godine u Pekingu i osvojila Svetsko prvenstvo 2009. godine u Rimu.\nItalija i Srbija su bile vodeće ekipe na Evropskom muškom odbojkaškom prvenstvu 2005 godine. Nacionalni odbojkaški tim Srbije (muška ekipa) je direktan potomak bivše Jugoslovenske reprezentacije. Nakon nezavisnosti, Srbija je osvojila bronzanu medalju na Evropskom odbojkaškaom prvenstvu održanom 2007. godine u Moskvi.\nSrpski teniseri Novak Đoković, Ana Ivanović, Jelena Janković, Viktor Troicki, Nenad Zimonjić and Janko Tipsarević su veoma uspešni i njihovi uspesi su doveli do popularizacije tenisa u Srbiji. U 2010. godini Srbija je postala 13. zemlja koja je osvojila titulu Dejvis kupa nakon završetka meca sa 3-2 pobedivši reprezentaciju Francuske.\nMilorad Čavić and Nađa Higl u plivanju, Olivera Jevtić, Dragutin Topić u atletici, Aleksandar Karakašević u stonom tenisu, Jasna Šekarić u gađanju su takođe veoma popularni sportisti u Srbiji.\n2005 European Volleyball Championship, Muskarci\n2006 European Water Polo Championship, Muskarci\n2006 European Water Polo Championship, ZENE\nMANIFESTACIJE U BUDUCNOSTI:\n2011 European Volleyball Championship, Zene\n2012 European Handball Championship, Muskarci\n2013 World Handball Championship, Zene\n2015 European Athletics Indoor Championships (podnesena kandidatura)\nTour de Serbie (Biciklizam)


Politika: Vučić o Kosmetu : Jedno sam siguran - rešenje neće biti bezbolno za Srbe - BalkaniYUm.TV '); } //]]>\nVučić o Kosmetu : Jedno sam siguran - rešenje neće biti bezbolno za Srbe\n„Rekao sam da će to biti krajem aprila. Nisam siguran da će biti, ali uradiću to ako bude bilo moguće, govorim samo o javnoj prezentaciji, da ne oslabim poziciju Srbije, ništa više od toga”, rekao je Vučić na pres konferenciji koju je imao s premijerom nemačke pokrajine Baden Virtenberg Vinfridom Krečmanom, a odgovarajući na pitanja novinara.\n„Jer toga nema, od toga ćemo dočekati samo teža i lošija vremena”, poručio je, dodajući da naše probleme ne treba da ostavljamo deci, već da ih sada i sami rešavamo i to dijalogom.\nPrimetio je, međutim, da sa kakvim god rešenjem da izađe, uveren je da će ono biti dočekano „na nož”, i to svuda u okruženju, i u svetu, ali posebno ovde u Srbiji.\n„Ne zaboravite, ako zaista želite rešenje vi morate da pobedite na referendumu u svojoj zemlji. Dakle, nije meni cilj da nešto kažem da bih zadovoljio nekoga na zapadu, a da do rešenja ne dođe. Meni je cilj da zadovoljimo građane Srbije i da do rešenja dođemo i da građani Srbije, ne mogu da kažem da budu srećni, ali da dobro razumeju šta nam je budućnost, a da istovremeno ne budu poniženi lošim rešenjem”, rekao je Vučić.\n„Jedino u šta sam siguran je da ono neće biti bezbolno za nas Srbe”, zaključio je.\nOvde su velike kompanije iz te pokrajine, poput Boća, ali u Pančevo dolazi CTF, uložiće 160 miliona evra, rekao je Vučić na pres konferenciji s Krečmanom, uz opasku da nama isto tako trebaju i stotine malih firmi iz Nemačke koje bi ulagale u Srbiju, te da zbog toga moramo dalje da radimo na tome da uslovi za ulagače budu sto povoljniji.\n„Hoću da se zahvalim Krečmanu na podrsci evropskom putu, radićemo posvećeno i borićemo se da dostignemo standarde EU, zato smo i govorili o svim pitanjima koje Srbija mora da pokrene” dodao je Vučić.\n„Jasno da je Nemačka bukvalno ključna zemlja za Srbiju” rekao je predsednik Srbije i dodao da brojke o tome govore.\n„Ne stidimo se da kažemo da smo spremni da učimo od vas” kazao je Vucičh i poželeo gostima iz Nemačke dobrodošlicu uz poziv da dolaze češće i da se osećaju kao kod svoje kuće.\nVučić: Kakva bi to bila budućnost Srbije bez Nemačke?\n„Nemačka ima drugačiji odnos prema KiM nego Srbija, ali moram da moram da vas pitam da mi objasnite kakva bi to bila budućnost Srbije bez Nemačke”, upitao je predsednik nakon sastanka sa premijerom nemačke savezne pokrajine Baden-Virtemberg.\nPredsednik je rekao da „oni koji mu sole pamet” kako je Srbija popustljiva, treba da se zapitaju hoće li da se odreknemo pet milijardi razmene sa Nemačkom i da otpustimo ljude koji rade u nemačkim kompanijama u Srbiji.\n„Ja svakako mislim da nije rešenje da ne razgovaramo ni sa kim ko je priznao KiM”, poručio je Vučić na pres konferenciji.\n„Da li bih voleo da nisu priznali KiM - da, ali su to uradili. Pa ipak, možemo i moramo da naučimo mnogo od Nemaca. Dobijamo i dobijaćemo mnogo više, i to, pre svega, u znanju i obrazovanju”, istakao je srpski predsednik.\n„Kad bi Krečman znao da je teže uvesti dualno obrazovanje u Srbiji nego rešiti bilo koji drugi problem na Balkanu - ne bi verovao, ali je to baš tako. Zato mi danas uvozimo radnu snagu, imamo manjak vodoisntalatera, varioca...”, rekao je Vučić.\nVučić je ponovio da se Srbija neće odreći prijateljstva sa Nemačkom jer, kako je naglasio, Nemačka bez Srbije može, ali Srbija bez Nemačke „mnogo, mnogo teško”.\n„A snažna Nemačka ni ne želi bez Srbije, želi da pomogne evropski put, da pomogne dodatnim investicijama”, zaključio je Vučić.\nPredsednik Srbije je to rekao odgovarajući na pitanje novinara, u vezi sa izjavom kosovskog premijera Ramuša Haradinaja, koji je juče izjavio da će auto-putem Priština-Gnjilane-Belo brdo biti povezana „Anamorava” (Kosovsko pomoravlje) sa, kako tvrdi, „istočnim Kosovom” (Opštine Preševo i Bujanovac)\n„Nisam u stanju da prokomentarišem kolike su nečije želje za nekim teritorijama. Mnogo mi je važnije da sa našim prijateljima iz Nemačke razgovaramo o investicijama i o tome kako će naši ljudi da žive, umesto o nečemu što je nekome bilo važno pre sedam vekova”, poručio je Vučić na pres konferenciji nakon sastanka sa premijerom nemačke savezne pokrajine Baden-Virtemberg Vinfridom Krečmanom.


Faktor | Nova izmjena režima saobraćaja zbog sanacije tramvajske pruge\nNova izmjena režima saobraćaja zbog sanacije tramvajske pruge\nObjavljeno: 04.10.2020. u 19:04\nMinistarstvo saobraćaja Kantona Sarajevo objavilo je da je u prethodna tri dana izvedena većina radova na prijelazu "S" krivine tramvajske pruge za koju je bila neophodna totalna obustava saobraćaja, kao što su rušenje postojećeg sloja asfalta, rušenje postojećih betonskih ploča u prostoru između šina, rezanje i uklanjanje starih šina, te čišćenje i odvoz iskopanog materijala.\nOstatak radova u tom dijelu prijelaza preko kolovoza će biti moguće izvoditi uz djelimičnu izmjenu režima saobraćaja sa mogućnošću odvijanja istog kroz dvije lijeve saobraćajne trake, u periodu od 6:00 do 18:00 sati.\nU periodu od 18:00 do 06:00 sati, tj. u periodu slabijeg intenziteta saobraćaja, doći će do obustave saobraćaja na prijelazu "S" krivine u cilju ubrzanja radova i izvođenja istih na cijelom području gradilišta.\nNavode da je izvođač prilagodio svoju dinamiku izvođenja radova novonastaloj situaciji, posebno na dijelu "S" krivine, pridržavajući se zavarivanja i ugradnje šina po EU standardima, te je u slučaju niskih temperatura, a zbog specifičnosti sistema varenja šina, koji se inače radi danju, osigurao neophodne mjere pokrivanja šina građevinskim šatorima i vještačko regulisanje temperature šina pomoću toplotnih topova da bi se šine zavarile pri odgovarajućoj temperaturi.\nPojašnjavaju da je za prvi segment radova sanacije "S" krivine, predviđeno vrijeme za izvođenje radova sedam do 10 dana; za drugi segment - sanacija pruge od "S" krivine do spoja s ulicom Vrbanja predviđeno je 45 dana; za treći segment - sanacija pruge u zoni raskrsnice na spoju ulica Zmaja od Bosne i Vrbanja predviđeno je tri do četiri dana, te za četvrti segment - sanacija pruge od spoja s ulicom Vrbanja do tramvajske stanice Marijin Dvor 45 dana.\nIstiču da je prva faza izvođenja radova najsloženija i najzahtjevnija. U toj fazi je bilo predviđeno obustavljanje saobraćaja u ulici Zmaja od Bosne u zoni "S" krivine kako bi se maksimalno skratio rok izvođenja radova.\nU toj fazi saobraćaj se obustavlja u potpunosti na pružnom prijelazu "S" krivina. Saobraćaj se preusmjerava u ulicu Franje Račkog, Koste Hermana, Vilsonovo šetalište, Kotromanića i ulicu Hiseta. Trajanje te faze je sedam do 10 dana.\nMeđutim, uslijed značajnijeg poremećaja u odvijanju saobraćaja u ulici Zmaja od Bosne u petak 2. oktobra 2020., kada je u potpunosti bio obustavljen saobraćaj na prijelazu "S" krivina i bio preusmjeren u ulice Franje Račkog, Koste Hermana, Vilsonovo šetalište, Kotromanića i Hiseta, Ministarstvo saobraćaja KS je hitno reagovalo i naložilo izvođaču radova izmjenu tehnologije i organizacije izvođenja radova u toj zoni po cijenu i eventualnog produženja roka izvođenja radova.\nNaložena izmjena tehnologije i organizacije izvođenja radova se ogleda u omogućavanju djelimičnog odvijanja saobraćaja, u terminu od 6:00 do 18:00 sati, ulicom Zmaja od Bosne u zoni "S" krivine u krajnje dvije lijeve saobraćajne trake. Tokom tog perioda bit će omogućeno i odvijanje saobraćaja alternativnim ulicama Franje Račkog, Koste Hermana, Vilsonovo šetalište, Kotromanića i Hiseta.\nU terminu od 18:00 do 6:00 sati će biti potpuna obustava saobraćaja u ulici Zmaja od Bosne u zoni "S" krivine, uz preusmjerenje na već utvrđene alternativne saobraćajnice.\nUlica Franje Račkog se cijelom dužinom privremeno pretvara u jednosmjernu ulicu kojom će se saobraćaj odvijati iz smjera ulice Zmaja od Bosne prema Vilsonovom šetalištu, te se zabranjuje parkiranje vozila u ulici Franje Račkog sa desne strane kolovoza cijelom dužinom, kako bi se omogućilo lakše odvijanje jednosmjernog saobraćaja ulicom Franje Račkog u dvije saobraćajne trake.\nDio ulice Koste Hermana na dionici od raskrsnice sa ulicom Franje Račkog do zgrade Parlamentarne Skupštine BiH se privremeno pretvara u jednosmjernu ulicu kojom će se saobraćaj odvijati iz smjera ulice Franje Račkog, te se zabranjuje parkiranje vozila u ulici Koste Hermana sa desne strane kolovoza cijelom dužinom, kako bi se omogućilo lakše odvijanje jednosmjernog saobraćaja tim dijelom ulicom Koste Hermana.\nDozvoljava se saobraćaj motornih vozila u dijelu ulice Vilsonovo šetalište na dionici od raskrsnice sa ulicom Topal Osman paše do raskrsnice sa ulicom Vrbanja tokom svih 24 sata od ponedeljka 5. oktobra 2020. od 00:00 sati do petka 9. oktobra 2020. do 24:00 sata tokom izvođenja radova faze 1, i na toj dionici se privremeno zabranjuje saobraćaj biciklista biciklističkom trakom tako da se obje saobraćajne trake koriste za odvijanje saobraćaja motornih vozila.\nUlica Kotromanića se cijelom dužinom privremeno pretvara u jednosmjernu ulicu kojom će se saobraćaj odvijati iz smjera ulice Vilsonovo šetalište prema ulici Hiseta, tako da će se odvijati jednosmjerni saobraćaj ulicom Kotromanića u dvije saobraćajne trake.\nTakođer, zabranjuje se ulazak na parking kod Muzeja iz ulice Zmaja od Bosne iz smjera Ilidže da bi se izbjeglo dodatno zagušenje saobraćaja na mjestu izlaska sa tog parkinga na ulicu Franje Račkog. Za ulaz vozila na taj parking koristit će se isključivo ulaz iz ulice Franje Račkog.\n- Još jednom koristimo priliku da zahvalimo građanima na razumijevanju i saradnji usljed novonastale situacije prouzročene neminovnom potrebom rekonstrukcije tramvajske pruge. Sve kapacitete smo stavili u službu završavanja radova u što kraćem roku i normalizacije saobraćaja u ovom dijelu grada - saopćeno je iz Ministarstva saobraćaja Kantona Sarajevo.\nMinistarstvo saobraćaja Kantona Sarajevoizmjena saobraćajasanacijatramvajska pruga


Proizvodnja htz opreme Ub | RANKOVIĆ PLUS\nProizvodnja htz opreme Ub\nNjegoševa 1, 14210 Ub\nKrojačka radnja "Ranković plus" posluje od 2004. godine, kao porodična radnja, sa sedištem u Ubu. Kao našu primarnu delatnost izdvojili bi smo proizvodnju htz opreme. Istakli bismo da vršimo proizvodnju kompletne htz opreme - radnih mantila, radnih odela, kombinezona, radnih prsluka. Pored toga vršimo i proizvodnju trenerki, dukseva i majica, veoma kvalitetno i po veoma povoljnim cenama. U svom sastavu imamo šestoro zaposlenih radnika,sa daljim planovima za proširenje poslovanja.


Krpelji i komarci: sve o zaštiti - Bebac.com\n10.05.2013. / Izvor: Tanjug\nBG: Danas akcija tokom koje će se građani upoznati sa načinima zaštite od krpelja i komaraca...\nSekretarijat za zaštitu životne sredine i Zavod za biocide i medicinsku ekologiju 10. maja će na Adi Ciganliji organizovati akciju tokom koje će građane upoznati sa načinima zaštite od krpelja i komaraca.\nŠtand Zavoda za biocide biće smešten kod restorana "Jezero" od 10 do 13 sati. Posetioci koji dođu na štand moći će u prirodnoj laboratoriji da posmatraju krpelje pod mikroskopom, saznaju o merama koje treba preduzeti u domaćinstvima i nauče kako se pravilno koriste sredstva protiv krpelja i komaraca.\nNa štandu će, kako se navodi na sajtu Gradske uprave, biti održani i časovi deci školskog uzrasta, a Zavod će predstaviti i način primene programa suzbijanja komaraca i krpelja. Zavod za biocide i medicinsku ekologiju i Sekretarijat za zaštitu životne sredine od januara redovno obavljaju monitoring, kontrolu i suzbijanje krpelja i komaraca, a u zavisnosti od vremenskih prilika, spoljašnje temperature i vlažnosti vazduha.\nNa osnovu rezultata monitoringa, brojnost krpelja je očekivana, kao i stepen njihove zaraženosti, a najviše krpelja bilo je u Bojčinskoj i Lipovačkoj šumi, Topčideru i Košutnjaku, pa je vršeno njihovo suzbijanje pred prvomajske praznike.\nOd juna ove godine monitoring krpelja, koji podrazumeva mapiranje žarišta, brojnost, vrste i zaraženost, obavljaće se posebnim softverom, koji će obezbediti prognozu rezultata, što će značajno doprineti kontroli krpelja na teritoriji Beograda.\nKontrola krpelja na teritoriji Beograda?Sta je sa ostatkom Srbije?Naravno da se ne pominje, kao da ne postoji.


Globalna verzija Steam-a blokirana u Kini | PC Press\nGlobalna verzija Steam-a blokirana u Kini\n1. januar 2022. 28. decembar 2021. Nemanja Momčilović\nSteam Global je zabranjen u Kini, ali je dostupna kineska verzija koja trenutno nudi ograničenu biblioteku od samo 103 igre. To je veoma mali deo u odnosu na preko 110.000 igara koje Steam Global ima u ovom trenutku.\nIgračima je omogućen pristup na Steam China\nVlasnici Fortnite-a i Ricky Owens prvi su primetili zabranu i tvitovali su snimak na kojima se nalaze blokirani web sajtovi u Kini. Nakon što unesete „store.steampowered.com“ na sajt, alatka pokazuje da je Steam blokiran u svim delovima zemlje. Zabrana ostavlja kineskim igračima pristup samo na Steam China, koji je prvi put pokrenut u februaru ove godine. Pored toga što ima mnogo manje igara, Steam China takođe dolazi bez ikakvih funkcija zajednice, uključujući Steam Workshop, Community Market, forume za diskusiju i dr.\nOčigledna kineska zabrana Steam Global-a je još jedan grub potez nakon što je ta zemlja provela godinu dana u suzbijanju igranja igara. U julu, Tencent je predstavio tehnologiju za prepoznavanje lica koja skenira dečija lica kako bi bila u skladu sa zakonom koji je Kina postavila kako bi sprečila decu da igraju igre kasno u noć. Samo mesec dana kasnije, Kina je primenila novo pravilo koje zabranjuje maloletnicima da igraju igrice duže od tri sata nedeljno.\nPročitajte i: Steam počinje 2022. sa novim rekordom od 27,9 miliona korisnika u isto vreme\n← Početkom januara prestaje svaka podrška za BlackBerry uređaje\nDuckDuckGo najavio desktop browser za Mac i Windows →


Niška televizija » Međunarodni kongres dečjih hirurga u Nišu (VIDEO)\nMeđunarodni kongres dečjih hirurga u Nišu (VIDEO)\nObjavljeno 11.09.2014. 15:22\nTagovi: međunarodni kongres decjih hirurga\nDečji hirurzi iz celog sveta okupili su se u Nišu na Međunarodnom kongresu dečje hirurgije koji se prvi put održava u ovom gradu. Lekari Dečje hirurške klinike u Nišu obavili su nekoliko operacija uz pomoć kolega iz inostranstva kako bi razmenili iskustva i upoznali se sa novinama u pojedinim zahvatima, kaže direktorka Klinike za dečju hirurgiju i ortopediju Anđelka Slavković. Ekipa Niške televizije zabeležila je ove operativne zahvate.\nDo sada su urađene četiri operacije koje je doktorka Slavković ocenila kao rutinske intervencije. U jednoj od intevencija učestvovali su i stručnjaci iz Italije i Izraela kako bi kolegama predstavili neke od novina u domenu endoskopskih intervencija.\nJedna intervencija odnosila se na spuštanje testisa, što nije neuobičajena anomalija koja se jednostavna rešava. Međutim, problem je, kaže doktorka Slavković, što se često dešava da roditelji decu dovode kasno, a ukoliko se ova intevencija ne odradi na vreme zdravstvene komplikacije mogu biti brojne, uključujući i maligdna oboljenja.\nOvo je treći kongres dečjih hirurga koji se organizuje u našoj zemlji i prvi u Nišu. Prema rečima doktorke Slavković odazvali su se hirurzi iz velikog broja zemalja i vrlo je zadovoljna time kako kongres protiče. Doktorka ističe, da kongres nije usko vezan za hirurge, već i za anesteziologe, fizijatre, pedijatre, sestre i tehničare – ukratko za sve one koji se bave lečenjem najmlađih, te veruje da će svi učesnici naučiti mnogo toga što mogu da primene u praksi.


Ferguson:Umor fudbalera utiče na reprezentaciju – Nadlanu.com\nFerguson:Umor fudbalera utiče na reprezentaciju\nBEOGRAD, 19. maja 2010. (Beta) - Trener Mančester junajteda Aleks Ferguson rekao je da bi umor fudbalera iz Premijer lige mogao ozbiljno da utiče na nastup reprezentacije Engleske na predstojećem Svetskom prvenstvu.\n"Utakmice u Engleskoj su jake i to bi moglo da oteža igračima iz Premijer lige da pruže dobre partije na Svetskom prvenstvu. Klubovi su odigrali mnogo mečeva, što je veoma naporno", rekao je Ferguson, preneli su britanski mediji.\n"Mančester junajted je svaku utakmicu igrao kao da je finale, jer je na svakoj morao da pobedi, a ekipe su protiv nas bile veoma motivisane", dodao je on.\nFerguson je rekao da će njegovim igračima, koji će igrati na Mundijalu, biti potreban odmor i da se nada da će uspeti da se oporave za 28 dana, koliko im je dato pre povratka na treninge sa klubom.\n"Moraju da se odmore inače neće igrati sledeće sezone, samo će se srušiti", dodao je škotski stručnjak.\nOd napadača Junajteda Vejna Runija navijači u Engleskoj očekuju da na Mundijalu pruži maksimum. On se krajem sezone mučio sa povredama, ali Ferguson veruje da će biti spreman za Južnu Afriku.\n"Ako ne bude spreman najverovatnije će novine biti pune priča. Siguran sam da će biti sve u redu. Biće spreman", rekao je.\nFerguson smatra da su glavni kandidati za osvajanje titule svetskog šampiona reprezentacije Brazila i Španije.\n"Mislim da je Brazil veliki favorit, a Španija je iza njih. Takođe, mislim da će Francuska postići bolje rezultate od očekivanih. Oni su autsajderi, što za njih nije normalno, a Italija će najverovatnije stići do polufinala", zaključio je Ferguson.


DS: Izmene zakona o BIA nastavak stvaranja Vučićeve tajne policije | Autonomija\n"BIA nije stranačko obezbeđenje Srpske napredne stranke"\nDemokratska stranka (DS) ocenila je danas da su izmene i dopune Zakona o Bezbednosno informativnoj agenciji (BIA), koje su na predlog Vlade Srbije ušle u hitnu skupštinsku proceduru, „nastavak politizacije BIA i stvaranja Vučićeve tajne policije pod Gašićevom kontrolom“.\nNavodeći da BIA „nije stranačko obezbeđenje Srpske napredne stranke“, DS je u saopštenju ocenio da direktor te agencije Bratislav Gašić „ne sme ni u kom slučaju da zapošljava kandidate bez konkursa i pretvara BIA u stranačku policiju“.\n„Agencija u obavljanju poslova iz svoje nadležnosti ne sme ni na jedan način da ostvaruje interese bilo koje političke stranke. BIA mora biti apolitična, a konkursi javni i transparentni, sa naglaskom na stručnost i profesionalnost, bez ikakvih uticaja političkih stranaka“, piše u saopštenju.\nDS je najavio da će predložiti amandmane u Skupštini Srbije koji će imati za cilj da spreče direktora BIA da lično zapošljava „i degradira bezbednosni aparat u zemlji“.\n„Direktor BIA ne sme da bude u poziciji da vodi rad agencije, nadgleda operacije, izrađuje unutrašnju organizaciju i sistematizaciju i na kraju da zapošljava kandidate bez konkursa. Vlada mora da donosi odluku o uređenju i sistematizaciji radnih mesta u BIA a konkurs za zapošljavanje mora da bude obavezan jer je to jedini način da se zloupotrebe prilikom zapošljavanja svedu na najmanju moguću meru“, navodi se u saopštenju.\nNova stranka: Izmene Zakona u BIA formalizovanje partijske tajne policije\nNova stranka ocenila je danas da se predloženim izmena Zakona o Bezbednosno informativnoj agenciji (BIA) javno formalizuje partijska tajna policija i najavila da će se poslanici te stranke u Skupštini Srbije boriti protiv toga.\nU saopštenju se navodi da se sva ovlašćenja u upravljanju BIA predaju direktoru agencije i da će bezbednosne provere i način određivanja tajnosti podataka biti svedeni na njegovu ličnu volju, što je suprotno Ustavu i zakonima.\n„Nova stranka upozorava da se ozakonjenjem takve koncentracije moći u rukama jednog vrši najgrublji atak na ustavni poredak Srbije. Ujedno, Agencija gubi pravo da se naziva bezbednosnom, jer bezbednost svih građana prinosi kao žrtvu (Aleksandar) Vučićevom oltaru bestijalnosti i želje za svemoći“, navodi se u saopštenju.\nU saopštenju se navodi da se sva ovlašćenja biti predata direktoru agencije, odnosno, u ovom slučaju Bratislavu Gašiću čija je jedina referenca, prema oceni Nove, „slepa poslušnost Aleksandru Vučiću“.\n„Vučić će preko svog poslušnika moći da bez konkursa zapošljava u BIA, kontroliše, nagrađuje, kažnjava zaposlene, odlučuje koji podaci nisu tajna… Vučić dobija svoju ličnu tajnu policiju, a uz preuzetu komandu nad vojskom i priliku da u svakom smislu militarizuje svoje udruženje koje naziva Srpskom naprednom strankom“, navodi se u saopštenju.


Dodeljeni sertifikati polaznicima obuka GIZ-a - Sirmiuminfo\nDodeljeni sertifikati polaznicima obuka GIZ-a\nSremska Mitrovica – Danas su dodeljeni sertifikati i startap paketi u vidu materijala za pokretanje sopstvenog biznisa polaznicima obuka za negu kose i tela. Obuke su bile finansirane od strane Nemačke organizacije za međunarodnu saradnju – GIZ, a sprovedene u Resurs centru za održivi razvoj u sklopu projekta „Jačanje stručnih kapaciteta za zapošljavanje lica iz osetljivih grupa pod uticajem pandemije kovid-19”.\nNakon uspešno završenih obuka deset nezaposlenih lica iz našeg grada za pedikir/manikir i šminkere u Gradskoj kući organizovana je dodela sertifikata. Krajnji cilj ove incijative je poboljšanje i harmonizacija poslovnih uslova u našem gradu, jačanje investicijske reputacije lokalne sredine, ekonomske saradnje i održivog razvoja.\nPetar Samardžić zamenik gradonačelnice prilikom dodele sertifikata poželeo je puno uspeha u budućim karijerama ovih mladih polaznika: „U cilju povećanja profesionalnih kapaciteta i lakšeg zapošljavanja osetljivih kategorija stanovništva, trenutno u je Gradu Sremska Mitrovica u toku ovaj projekat. U Sremskoj Mitrovici je ukupno deset nezaposlenih lica iz osetljivih grupa prošlo obuku, među kojima ima i samohranih majki, žena sa sela, mladih devojaka, svi su oni prošli odluke za tri vrste zanimanja pedikir, manikir i šminkanje. Pored stručnih kompetencija u okviru ovih zanimanja, za šta su danas dobili i sertifikate, svi oni koji su prošli obuku dobili su i startap pakete u vidu materijala i opreme koji im je neophodna za pokretanje sopstvenog biznisa. Pojedinačna vrednost svakog startap paketa je 250 evra. Projekat je realizovan u saradnji sa različitim lokalnim akterima, pre svega obuke su održane u lokalnim kozmetičkim salonima, kojima se ovom prilikom zahvaljujem na asistenciji. Takođe, gradska Kancelarija za mlade je sprovela selekciju kandidata, odnosno korisnika ovog projekta, a sve projektne aktivnosti podržane su kroz projekat Nemačke organizacije za međunarodnu saradnju – GIZ, kojoj se zahvaljujem što je još jedanput pomogla i podržala jedan projekat u oblasti zapošljavanja koji se realizuje u našem gradu. Svim korisnicima koji su koji su prošle ove obuke, dobili sertifikat i startap pakete pre svega bi čestitao i poželeo mnogo sreće i uspeha u daljem poslovanju.”\nNa ovaj način doprinosi se, već postojećim privatnim investicijama, dok se istovremeno kroz program razvojne saradnje pruža tehnička i savetodavna pomoć. Završene su aktivnosti u okviru programa usluge socijalne zaštite za osetljive grupe, u okviruprojekta GIZ-a u saradnji sa Ministarstvom za rad, zapošljavanje, boračka i socijalna pitanja i sa 15 izabranih jedinica lokalne samouprave\n„Sremska Mitrovica je jedna od ovih jedinica lokalne samouprave i mi već četiri godine izuzetno uspešno sarađujemo sa njom, možemo da kažemo da se radi o jednom od primera najbolje prakse. Prvenstveno smo fokusirani na podršku osetljivim grupama za pružanje usluga socijalne zaštite. Pandemija virusa kovid 19 dovela je do toga da proširimo naš program još nekim novim elementima, da pokušamo da koliko je god moguće ublažimo krizu koju je izazvala pandemija. Tako da smo dobili dodatna sredstva koja su nam omogućila da radimo i na povećanju zapošljivosti pogotovo osetljivih kategorija, kao što su mlade devojke i žene. Sremska Mitrovica je izabrana na konkursu koji je raspisan i ovde imamo na delu izuzetnu saradnju gradske uprave, privatnog sektora koji omogućio mentorski rad i uslove da se u salonima ove edukacije sprovode, a takođe je velik i doprinos Kancelarije za mlade,” rekla je Marijana Trninić projektna menadžerka Projekta usluge socijalne zaštite za osetljive grupe.\nIzrazila je nadu da ovom inicijalnom podrškom obezbeđuju mladim ženama i devojkama da mogu da imaju bolju budućnost, da započnu svoj biznis, u kojem će se i dalje usavršavati. Kroz početni paket podrške dobili su materijal kojim mogu, bar neko vreme, da rade svoj posao u ograničenim uslovima, to može biti u salonu ali takođe može biti u kući, i u skladu sa vremenom koje danas savremenoj mladoj ženi svakodnevnica omogućava.\nDanica Totić jedna od polaznica obuka za negu kose i tela, koja je danas dobila sertifikat o uspešno završenoj obuci i startap paket u vidu materijala za pokretanje sopstvenog biznisa kaže: „Prvenstveno želim da se zahvalim GIZ-u, Kancelariji za mlade i naravno Andreji koja nam je nesebično svoje znanje prenela. Ovamo obukom dobili smo veliko znanje koje sutra možemo samostalno da koristimo, da radimo. Dobili smo takođe startap pakete koji nam mnogo znače, da prvenstveno vežbamo kući da usavršimo ovo zanimanje i da nam sutra bude lakše. Nadam se da ću početi i samostalno da radim.”\nJoš jedna polaznica obuka pedikir/manikir i šminkere, Dejana Đanković zahvalila se svima koji su im to omogućili.\n„Hvala svima i naravno Leli koja nam je prenela svoje znanje, takođe i Bilji preko koje smo došli do ovog projekta. Obuka je bila fenomenalna, društvo je bilo super, naučili smo poprilično toga. Želim da se zahvalim naravno i ovim startap paketima koje smo dobili, mnogo nam znači za početak. Trebalo bi još da vežbamo, sa prijateljima, pa kasnije polako da kupujemo od svog novca maetrijal. Nama koje smo majke mnogo znači rad od kuće, mogućnost da se bavimo poslom koji nije toliko zahtevan. Nadam se da ćemo sve uspeti u tom poslu koji smo završili na ovoj obuci,” rekla je Dejana Đanković.


Rad je commons : Nova Iskra : Nova Iskra\nRad je commons\nU okviru Studija zajedničkog održava se treće javno predavanje ‘Rad je commons: Preuzimanje radnog mesta i samoupravljanje kao antogonističke prakse’, Theodoros Karyotisa.\nU svom predavanju ‘Rad je commons: Preuzimanje radnog mesta i samoupravljanje kao antogonističke prakse’, Theodoros Karyotis će analizirati pojmove kooperativne ekonomije, kroz postavljanje nekih od ključnih pitanja:\nKoje su odlike antagonističke commons-based ekonomije? Koje je mesto radničkog osvajanja (i oživljavanja) radnog procesa/mesta i kolaborativnih poduhvata u ovom projektu? U kojoj meri ove prakse mogu da ukažu na razvoj nove ekonomije, ekonomije slobodne od eksploatacije a orijentisane u pravcu društvenih potreba? Koje su pretnje sa kojom se ovakvi poduhvati suočavaju na kapitalističkom tržištu, i šta može biti urađeno kako bi se ove pretnje prevazišle?\nOkupiranje mesta rada i samoupravljanje imaju dugačku istoriju, međutim,iz perspektive postojeće kapitalističke krize, danas se ponovo pojavljuju, uz konstalaciju različitih kolaborativnih, alternativnih i na solidarnosti baziranih ekonomskih praksi, kao predlog za radikalno prevazilaženje kapitalizma “iz unutra”. Ovo posebno stanje u kome ovakve prakse koegzistiraju sa kapitalizmom dok ga u isto vreme dovode u pitanje predstavlja samo po sebi seriju izazovai pitanja.\nUključite se u Facebook live prenos predavanja! Svi zainteresovani koji nisu u mogućnosti da fizički prisustvuju javnim predavanjima, imaće priliku da ih prate uživo preko facebook stranice Nove Iskre.\nNezavisni istraživač, prevodilac i društveni aktivista. Po obrazovanju sociolog i socijalni antropolog, aktivan u grassroot pokretima vezanim za neposrednu demokratiju, solidarnu ekonomiju i samoupravljanje commons-ima. Preveo je veliki broj relevatnih knjiga i članaka, a redovno obavljajuje u roarmag.org na engleskom i diagonalperiodico.net na španskom. Koordinator je workerscontrol.net višejezičnog portala o radničkom samoupravljanju, član organizacionog komiteta evromediteranskog foruma “Radnička ekonomija” i savetodavno veća Transnacionalnog institute za društvenu ekologiju.


VUČIĆ RAZGOVARAO SA PREDSEDNICOM GRUZIJE o saradnji, pandemiji, EU - Informer\nPredsednik Srbije Aleksandar Vučić razgovarao je danas telefonom sa predsednicom Gruzije Salomom Zurabišvili o pandemiji koronavirusa, odnosima dve zemlje i evropskim integracijama.\nPredsednik Vučić je izrazio nadu da će se Srbija i Gruzija uskoro izboriti sa epidemijom koronavirusa i vratiti u normalne životne i ekonomske tokove, što bi omogućilo i intenziviranje saradnje dveju zemalja.\nOn je izrazio zadovoljstvo zbog otvaranja diplomatske kancelarije Gruzije u Beogradu, jer to omogućava direktnu komunikaciju dveju zemalja i dogovore o različitim aktivnostima koje doprinose razvoju bilateralnih odnosa.\nPredsednik Vučić je zahvalio predsednici Zurabišvili na principijelnom stavu Gruzije da poštuje teritorijalni integritet i suverenitet Srbije, ne priznajući jednostrano proglašenu nezavisnost Kosova i glasajući protiv članstva tzv. Kosova u međunarodnim organizacijama.\nKorona koronavirus koronavirus u srbiji Aleksandar Vučić predsednica gruzije Gruzija razgovor


04-01-2020 21:22 Svet Planeta\nBriselski portal Politiko napravio je godišnju listu najmoćnijih ljudi u Evropi, odnosno listu od 28 ljudi koji bi u 2020. godini mogli da je oblikuju. Na vrhu liste je francuski predsednik Emanuel Makron, dok je preostalih 27 osoba sa liste svrstano u tri kategorije koje predstavljaju tri vrste moći: ljudi od akcije, ometači i sanjari.\nPrvo mesto: Emanuel Makron\nIzbor "Politika" za mesto broj jedan je Emanuel Makron. U uvodnom delu teksta o najmoćnijim ljudima, autori liste Stefan Faris i Stefan Braun napominju da će prvo mesto verovatno izazvati brojne polemike - i verovatno je to istina.\nKako se navodi, Makron je iskoristio vakuum nastao zbog Bregzita i slabosti Nemačke. Francuski predsednik razbesneo je Evropski parlament kada je kritikovao izborni sistem i pokušao da izmanevriše izbor Ursule fon der Lajen, ali i kada se usprotivio dosadašnjoj politici proširenja EU i sprečio pokretanje pristupnih pregovora sa Severnom Makedonijom i Albanijom.\n"LJudi od akcije"\nIzmeđu ostalih, kao ljudi od akcije ocenjeni su, Margaret Vestager iz (komesar EK za konkurenciju), Kristin Lagard (predsednica Evropske centralne banke), Boris DŽonson (premijer Britanije), Angela Merkel (nemačka kancelarka), Ursula fon der Lajen (predsednica EK), Leo Varadkar (premijer Irske) i Fil Hogan (evropski komesar za trgovinu).\nTri najzvučnija imena na listi su:\nRuski predsednik plasirao se na mesto broj tri ovog dela liste. Napominjujući da je Putin tokom poslednjih pet godina ilegalno napao Krim, umešao se u američke predsedničke izbore, oteo ukrajinski brod, podržavao sirijskog diktatora i da je optužen za trovanje bivšeg ruskog špijuna Sergeja Skripalja, "Politiko" navodi da je rezultat takve politike više nego zadovoljavajući za njega.\n- Rezultat: simpatično lice u Beloj kući, bez prisilnog povlačenja sa Krima, neviđeni uticaj na Bliskom Istoku i promena raspoloženja u Evropi - navedeno je.\nDalje, navodi se da su sankcije koje je EU uvela Rusiji 2014. godine nakon aneksije Krima uzdrmale rusku ekonomiju, ali nisu promenile Putinovu računicu. Čak, EU je ta koja počinje da luta, piše "Politiko", zaključujući da "je malo razloga da Putin promeni taktiku".\n- Za nekoga ko je kancelarka Nemačke već deceniju i po, Angela Merkel je postigla iznenađujuće malo - reči su kojima "Politiko" počinje priču o jednoj od najmoćnijih žena Evrope koja se plasirala na peto mesto liste "ljudi od akcije".\nLista napominje da joj pojedini pripisuju da je spasila evro, ali isto tako naglašava da "mnogi ekonomisti tvrde da je učinila više štete nego koristi - držeći se nemačke linije, produbila je krizu u Grčkoj i nije učinila ništa na rešavanju nejednakosti u evrozoni".\nKao minus Merkelovoj upisana je i migrantska politika.\n- NJen odgovor na migrantsku krizu 2015. godine, kada je otvorila nemačke granice i pokušala da postigne dogovor o raseljavanju izbeglica na nivou EU, podelila je vođe kontinenta i podstakla krajnje desničarski preporod u zemlji i inostranstvu.\nDalje se naglašava da je bi kancelarka možda mogla da bude srećna što je njena nekadašnja štićenica Ursula fon der Lajen izabrana na mesto predsednika Komisije, ali "Makron, a ne Merkel, je taj koji je zaslužan za njen izbor".\nZa kraj, navedeno je: "Naredne godine kancelarka će biti u sada već svom standarnom položaju: gledanje sa strane".\nU "sanjare" na mesto broj jedan plasirala se ekološka aktiviskinja Greta Tunberg, a tik uz nju, na mestu broj dva je mađarski premijer. Na ovom delu liste su i Bruno le Mer (francuski ministar finansija), Karola Reketer (Nemica koja je postala poznata zahvaljujući spasavanju migranata kod italijanske obale), Klaus Vele (generalni sekretar Evropskog parlamenta) i Elizabet Denam (britanska komesarka za informisanje).\nNa listi sanjara su i nemački pisac i izdavač Gotz Hubiček koga smatraju guruom stranke Alternative za Nemačku (AfD), nemački ministar finansija Olaf Šolc, radnik firme za dostavu "Deliveroo" Žan Daniel Zamor, koji je na sebe skrenuo pažnju ukazujući na radne uslove dostavljača.\nNajzvučnije ime na ovom delu liste: Viktor Orban\n"Politiko" vidi Orbana kao "standardnog nosioca nacionalizma" i kao "antitezu onome što Evropska unija opisuje kao nadnacionalno prekrivanje". Dodaje se da mađarske poruke odjekuju elementima desnog centra u Evropi i napominje da iako je EPP suspendovala njegovu stranku Fides, Orbanovih 13 poslanika i dalje ostaje u Evropskom parlamentu.\nNa ovom delu liste široj publici najpoznatija su imena dvojice Matea iz Italije - Salvinija i Rencija. Za prvog "Politiko" navodi da možda ostao bez funkcije, ali nije izašao iz kadra.\n- To ne znači da njegovi neprijatelji mogu da priušte da ga ignorišu. NJegova stranka Liga i dalje je najpopularnija stranka u zemlji, sa Salvinijem koji je dobro pozicioniran da postane premijer na čelu koalicije desnice, ukoliko izbori budu održani uskoro. Ako se to dogodi, očekujte da će se udarni talasi raširiti širom zemlje, Evropske unije i eventualno globalne ekonomije. Mnogo toga će zavisiti od istraga njegovih navodnih veza sa Kremljom i sposobnosti italijanske vlade da uveri birače da se može nositi sa migracijama i ekonomijom - navodi se.\nNa ovom delu liste nalazi se i lider nemačke stranke "Zeleni" Robert Habek koji je uspeo da udvostruči popularnost stranke od kada ju je preuzeo prošle godine i za koga se smatra da bi mogao da postane prvi nemački kancelar iz redova "Zelenih".\nTu su još i izvršni direktor "Fejsbuka" Dejvid Markus poznat po tome što pokušava da nametne kripto valutu Libra, zatim škotska premijerka Nikola Stardžeon, šef nemačke agencije za zaštitu podataka Johanes Kasper, francuski levičar Fransoa Rufin i prva slovačka predsednica Zuzana Čaputova.


GRADOVI - Smederevo: Projekat „Probudi Dunav” - Magazin Pressek\nBy izvor: aul.gov.rs, foto:pressek (MRV) Petak, 20. april 2018.\nAgencija za upravljanje lukama u saradnji sa Razvojnim programom UN (UNDP) pokrenula je projekat „Probudi Dunav” koji ima za cilj razvoj domaćeg linijskog saobraćaja i kruzinga na međunarodnim putničkim pristaništima na Dunavu. Projekat će doprineti razvoju gradova ovog područja koji će biti ucrtani na turističku mapu Evrope.\nKako je najavljeno, projekat „Probudi Dunav” promoviše prirodno i kulturno nasleđe Smedereva, Donjeg Milanovca, Kladova, Golupca, Kostolca i Velikog Gradišta i ogroman potencijal koji se otvara razvojem vodnog saobraćaja i turizma donjeg Podunavlja.\nCilj je budućim turistima koji se odluče na putovanje Dunavom ponuditi skup znamenitosti i aktivnosti u gradovima koji leže na obali ove veličanstvene reke i istaći njihovu neraskidivu vezu i dalji potencijal.\nDa podsetimo, strategija razvoja vodnog saobraćaja u Srbiji za period od 2015-2025. godine predvidela je izgradnju 16 putničkih pristaništa za međunarodni saobraćaj.\nU razvoj pristanišne infrastrukture na Dunavu, u poslednje dve godine, uloženo je130 miliona dinara.\nPutnička pristaništa u Smederevu i Kladovu dobila su u 2017. godine svoje operatere i moći će u ovoj nautičkoj sezoni da dočekaju prve kruzere i inostrane turiste.


Ovo su najveći izvoznici u Srbiji u prva četiri meseca 2017. - Pluton Logistics\n„Fiat Chrysler Automobili Srbija“, železara „Hesteel Srbija“ i „Tigar Tyres“ iz Pirota na čelu su liste 15 najvećih srpskih izvoznika u prva četiri meseca 2017, pri čemu se izvoz železare, kako je objavilo Ministarstvo finansija, više nego udvostručio u odnosu na isti lanjski period.\nUkupna vrednost izvoza 15 vodećih izvoznika iznosila je u periodu januar-april 1,4 mlrd EUR, u čemu vodeća trojka zajedno učestvuje gotovo sa polovinom, tačnije sa 685,3 mil EUR.\n„Fiat“ i dalje suvereno drži prvo mesto sa ostvarenim izvozom u posmatranom periodu od 382,2 mil EUR, prati ga železara „Hesteel“ sa 183,2 mil EUR, a na trećem mestu je „Tigar Tyres“ sa vrednošću izvoza od 119,9 mil EUR.\nNa četvrtom mestu je „Naftna industrija Srbije“, čiji je izvoz iznosio 87,6 mil EUR, peta je kompanija „Tetra Pak“ sa rezultatom u inostranstvu od 73,2 mil EUR, a „MK Grupa“, sa iznosom od 63,9 mil EUR, šesti je najveći domaći izvoznik.\nPančevačka „HIP Petrohemija“ je zauzela sedmo mesto sa izvozom vrednim 61,8 mil EUR, a prati je prokupački „Leoni“ sa iznosom od 58 mil EUR.\n„Robert Bosch“, čiji je izvoz dostigao 57 mil EUR, zauzeo je poziciju broj devet, a vršački „Hemofarm“, koji je u prva četiri meseca prodao na stranim tržištima robu vrednu 54,9 mil EUR, probio se na deseto mesto.\nKorporacija „Yura“ iz Rače se spustila za jednu poziciju, zauzevši 11. mesto sa realizovanim izvozom od 54,2 mil EUR.\nRTB Bor je zadržao dvanaesto mesto sa iznosom od 53,2 mil EUR, sledi „Gorenje“ sa 50,7 miliona, zatim „Victoria grupa“ sa 50,2 miliona, a listu 15 najvećih srpskih izvoznika zaključuje „Grundfos Srbija“ iz Inđije sa vrednošću izvoza 47,5 mil EUR u prva četiri meseca 2017.\n← Odluka o godišnjim kontingentima CEMT dozvola za 2018. godinu\nŠvedski „Trelleborg“ širi proizvodnju guma u Srbiji →


Vrednost oglašavanja raste, najbrže na internetu najsporije u štampi – Personal magazin\nVrednost globalnog oglašavanja iz godine u godinu raste, najbrže na internetu, najsporije u štampi. Zarada i dalje najveća na televiziji, budućnost sasvim izvesno na vebu. Vrednost oglašavanja na globalnom nivou…\nVrednost oglašavanja na globalnom nivou u 2012. godini će uprkos krizi dostići cifru od 465,5 milijardi dolara i na taj način porasti u odnosu na prethodnu godinu za 4,9 odsto. Internet će ostvariti rast od 12,8 odsto, televizija za pet, a štampa za svega 0,5 odsto, pokazuje prognoza globalnog oglašavanja istraživačke kompanije Strategy Analitics.\nNa taj način će se nastaviti trend sve većeg ulaganja u reklamno-propagandne svrhe, jer je i u 2011. godini uloženo 3,8 odsto više sredstava u odnosu na prethodnu godinu. Ed Barton, direktor sektora za digitalne medijske strategije Stratedži analitiksa, predviđa da će prihodi od oglašavanja nastaviti da rastu i tokom narednih godina, i da će 2014. godine dostići vrednost od 500 milijardi dolara.\nVrednost oglašavanja raste, najbrže na internetu najsporije u štampi was last modified: March 21st, 2012 by Redakcija\ninternet oglašavanjeinternet oglasiStrategy Analiticsweb-marketing\nLe Mond jača web redakciju


Rusija podnela zahtev za registraciju Sputnjika V u Evropskoj uniji - Svet - Dnevni list Danas\nPočetna » Svet » Rusija podnela zahtev za registraciju Sputnjika V u Evropskoj uniji\n0Piše: Beta 20. januara 2021. 16.31\nFond je naveo da je „podneo zahtev za registraciju i očekuje da prva ispitivanja (poslate dokumentacije) budu obavljena u februaru“.\nNeimenovani portparol fonda je rekao agenciji Frans pres da je taj zahtev juče podnet Evropskoj agenciji za lekove (EMA).\n„Na osnovu niza ispitivanja, EMA će odlučiti o odobrenju vakcine Sputnjik V za Evropsku uniju“, precizira ruski fond.\nEMA je u saopštenju dostavljenom Frans presu navela da će „izdati saopštenje kada počne postupak kontinuiranog ispitivanja“.\n„Proces odobravanja vakcina počeli smo krajem oktobra u Evropi. To je proces velikih razmera, čiji je cilj dobijanje dozvole za upotrebu vakcine u EU“, rekao je portparol ruskog fonda i dodao da je „registracija važan korak“.\nKako navodi ruski fond, vakcina Sputnjik V je registrovana u Belorusiji, Srbiji, Argentini, Boliviji, Alžiru, na palestinskim teritorijama, u Venecueli,Paragvaju i Turkmenistanu.\nKorona virus, sputnjik, svet, vakcinacija


Radnici VW-a protiv nove fabrike u Jugoistočnoj Evropi › Made-in-Germany.rs\nRadnički savet nemačkog Folksvagena protivi se izgradnju nove velike fabrike za proizvodnju automobila u nekoj od zemalja Jugoistočne Evrope, među kojima se Srbija pominje kao ozbiljan kandidat, piše list Bild am zontag.\nRadnički savet će ovog proleća na odlučujućoj sednici Nadzornog odbora VW-a glasati protiv tog projekta. Nemački list navodi da radnici automobilskog giganta smatraju da nisu dovoljno iskorišćeni postojeći proizvodni kapaciteti u Evropi, kao i da je moguće njihovo prilagođavanje planiranoj proizvodnji električnih tipova automobila.\nPrema informacijama iz same kompanije, Foksvagen već mesecima traži lokaciju za novu fabriku u koju planira da uloži milijarde eura, i trenutno ispituje deset lokacija u Rumuniji, Srbiji, Bugarskoj i Turskoj. Nova Folksvagenova fabrika bi trebalo da počne sa radom krajem 2022. godine, a u njoj bi se godišnje prozvodilo do 300.000 vozila.\nPrema nemačkom Zakonu o radničkom saodlučivanju, Nadzorni odbor VW-a ima 20 članova, od kojih polovinu, uključujući i podpredsednika odbora, postavlja Radnički savet, a uglavnom se radi o sindikalnim vođama. Sve odluke uprave kompanije moraju da dobiju i saglasnost Nadzornog odbora.\nList Večernje novosti je početkom marta preneo da je Folksvagen odlučio da novu fabriku gradi u Srbiji, a da bi prva vozila iz pogona u našoj zemlji, a reč je verovatno o modelima Folksvagena, Škode i Seata, trebalo da izađu na tržište 2023. godine.\nOd MiG na 11/03/2019 / AKTUELNO / Ostavite komentar


FOTO / Adžem: Želimo pobjedu bez primljenog pogotka – FK Željezničar\nFOTO / Adžem: Želimo pobjedu bez primljenog pogotka\n– Svjesni smo da će biti teška utakmica jer se Sloboda pokazala kao čvrst protivnik. Pobijedili smo ih već sa 1:0 tako da očekujemo tešku i tvrdu utakmicu. Kup je specifično takmičenje, igraju se dvije utakmice, želimo ostvariti pobjedu, po mogućnosti bez primljenog gola. Imali smo malo vremena za oporavak od utakmice sa Širokim, no iskoristili smo ga maksimalno kako bi se igrači oporavili za ovu sutrašnju utakmicu. Jako je teško sa jedanaest igrača izgurati cijelo takmičenje, neminovno je da se promjene moraju dešavati. Imamo toliko igrača koliko imamo baš zato da bismo mogli rotirati. Nekada uspijemo u našem planu, nekada ne. Dva različita takmičenja su prvenstvo i Kup, mi želimo osvojiti oba trofeja, fokusirani smo na Slobodu, želimo napraviti dobar rezultat i nakon toga ćemo razmišljati o derbiju sa Sarajevom, rekao je Adžem dodavši:\n– Na neko vrijeme smo izgubili Sinišu Stevanovića, ali nije najgore što smo mislili. Za mjesec će se vratiti u sastav. Jovan Blagojević trenira sedam dana tako da možemo očekivati da nam pomogne u sljedećoj utakmici, u kolikom obimu vidjećemo. Sigurno da nije spreman za 90 minuta. Također je rekao da će neke umorne igrače promijeniti, ali da očekuje da ovi drugi koji dobiju šansu da daju sve od sebe da Željo ostvari pozitivan rezultat protiv Slobode.


UNHCR i GIZ NA ISTOM ZADATKU | odgovornoposlovanje.rs\nBeograd, 22. maj 2018. – Visoki komesarijat Ujedinjenih nаcijа zа izbeglice UNHCR i Nemačka organizacija za međunarodnu saradnju GIZ, potpisali su Pismo o namerama uspostavljanja saradnje u cilju promovisanja i podrške integraciji izbeglica i migranata, koji poseduju potreban pravni status u Srbiji, na tržište rada.\nU svim aspektima međusobne saradnje, koja podrazumeva kreiranje okruženja koje pogoduje zapošljavanju i stvaranju radnih mesta za izbeglice, tražioce azila i licа kojima je dodeljena međunarodna zaštita, potpisnici će, kako je naglašeno u Pismu o namerama, koordinirati aktivnosti sa Komesarijatom za izbeglice i migracije Republike Srbije.\nPismo o namerama potpisali su Hans Fridrih Šoder, predstavnik UNHCR-a u Srbiji, Gerhard Zipel, direktor GIZ u Srbiji i Hajnc Diter Harbers, vodja projekta “Zapošljavanje mladih” koji sprovodi GIZ.\n“UNHCR je zahvalan na prilici da unapredi naše globalno partnerstvo sa GIZ-om. Radujemo se mogućnosti da zajednički pružimo podršku srpskim vlastima u jačanju lokalnog tržišta rada i mogućnosti zapošljavanja za izbeglice i tražioce azila”, rekao je nakon potpisivanja Šoder.\n“Verujemo da će veliko zalaganje UNHCR-a da pomogne mladim migrantima u Srbiji, udruženo sa GIZ-ovim iskustvom u sprovođenju programa profesionalnog usavršavanja za mlade i marginalizovane grupe doprineti njihovoj bržoj i održivoj socijalnoj i ekonomskoj integraciji,“ objasnio je Zipel i dodao da UNHCR i GIZ sprovode internacionalne programe, te da je strateška saradnje ove dve organizacije u Srbiji prirodan i neophodan korak.\nVisok stepen nezaposlenosti i manjak perspektive na tržištu rada, opšta nepovoljna ekonomska situacija i prisutno siromaštvo; nedovoljna ili neadekvatna profesionalna obučenost, kao i diskriminacija na tržištu rada, samo su neki od problema sa kojima se suočavaju izbeglice i tražioci azila.\nOd 2015. godine u okviru niza programa održivog rasta i zapošljavanja u Srbiji Nemačko-srpske razvojne saradnje, GIZ vodi uspešne projekte profesionalnog razvoja za mlade i pripadnike marginalizovanih društvenih grupa. Pismom o namerama potvrđeno je da će UNHCR pružiti podršku GIZ-u u sprovođenju ovih aktivnosti u cilju doprinosa profesionalnom razvoju, podizanju znanja i veština, dostupnosti informacija o mogućim radnim mestima i mogućnostima saomozapošljavanja, migranata i izbeglica.\nPolje zajedničkog delovanja podrazumevaće mapiranje njihovih kapaciteta sa jedne strane,ali i saradnju sa privatnim društveno odgovornim kompanijama i javnim institucijama u sektoru zapošljavanja, korporacijama, malim i srednjim preduzećima, mikrofinansijskim institucijama, investicionim fondovima, sindikatima, udruženjima poslodavaca i udruženjima zaposlenih, u cilju razmene informacija i posredovanja u usaglašavanju potreba.\nU okvirima njihove nadležnosti, strane potpisnice koordinirano će se angažovati i na identifikaciji potencijalnih administrativnih prepreka, promovisanju uvođenja korektivnih mera i primera dobre prakse na polju unapređenja održive socijalno-ekonomske integracije izbeglica, tražilaca azila i licа s supsidijаrnom zаštitom.